‘ИШИД Афғонистонда илк вилоятига асос солди’ми? - BBC O'zbek\nЯқин Шарқдаги ИШИД гуруҳининг даъво қилишича, қўшни Афғонистоннинг Покистон билан бевосита чегарадош шарқий минтақаларида ўзининг янги вилоятига асос солган.\nБор-йўғи бир неча йилнинг ўзида дунёдаги энг жангари ва бойвачча гуруҳга айланиб улгурган ИШИД ўз таъбиридаги Афғонистондаги янги вилоятини Яқин Шарқдаги исломий халифатининг бир қисми, деб эълон қилган.\nИШИД нинг айни мазмундаги баёноти қисқа вақтнинг ичида Афғонистон шарқида каттагина ҳудудни босиб олишга муваффақ бўлиши ортидан янграган.\nМинтақадан олинган энг сўнгги хабарлардан аён бўлишича, бу ҳудудлар “Ал-Қоида” жангари тармоғи асосчиси, ҳозирда марҳум Усама бин Лодин минтақада ўзининг истеҳкомига асос солган Тора Бора ғорлар мажмуасини ҳам ўз ичига олади.\nСўз эса, асосан Афғонистоннинг Покистоннинг қавмлар яшовчи Вазиристон минтақаси билан бевосита чегарадош шарқий Нангархор вилояти ҳақида бормоқда.\nПокистоннинг айнан қавмлар яшовчи Вазиристони сўнгги ўн йилликларда минтақадаги энг йирик ва асосий жангари гуруҳлар бошпана топиб келган ҳудуд сифатида танилган.\nШарқий Нангархор вилояти эса, Афғонистонда кечаётган бир неча ўн йиллик урушлар давомида барча рақиб томонлар учун асосий таянч нуқтаси вазифасини бажариб келган.\nУларнинг орасида собиқ Шўролар Иттифоқига қарши жанг олиб борган мужоҳиддин ҳаракатидан тортиб, Толибон ва “ал-Қоида” тармоғигача бор.\nИШИД гуруҳи Афғонистонда расман масъулиятини ўз зиммасига олиб чиққан илк қонли ҳужуми ҳам Нангархор вилояти маркази Жалолобод шаҳрига тўғри келади.\nЎтган йил апрел ойида юз берган ҳодиса ҳалокатли худкушлик ҳужуми бўлган ва унда ўнлаб инсонлар ҳаётдан кўз юмишганди.\nЎз ўрнида эслатиб ўтиш жоиз, ИШИДнинг сўнгги баёноти айнан Покистонда ўзининг Жанубий Осиёдаги янги тармоғига асос солишидан йил ўтиб янграмоқда.\nТармоқ ўзининг минтақадаги лидери этиб Покистон Толибон ҳаракатининг таниқли собиқ қўмондонларидан бири Ҳофиз Сайид Хонни тайин этган эди.\nЛекин, шунга қарамай, минтақадан олинган энг сўнгги хабарлардан аён бўлишича, ҳозирга келиб, айнан Афғонистоннинг шарқий Нангархор вилояти ИШИД Хуросон бўлимининг асосий истеҳкомига айланиб улгурган.\nИқтисоди асосан қишлоқ хўжалигига асосланган Нангархор пойтахт Кобулни Покистоннинг айнан қавмлар яшовчи минтақалари билан боғловчи муҳим савдо-нақлиёт йўлида жойлашган.\nШу боис ҳам, Нангархор Афғонистоннинг тижорат яхши ривожланган иқтисодий таянч нуқталаридан бири сифатида кўриб келинади.\nПокистон ва Афғонистон ўртасидаги муҳим Тўрхам чегара кесишув нуқтаси ҳам Нангархор вилоятига тўғри келади.\nБу йўл Афғонистонда кечган ва кечаётган сўнгги ўттиз йиллик урушларда барча томонлар учун ниҳоятда катта аҳамият касб этиб келган.\nНангархор яқин-яқингача Афғонистоннинг афюн энг кўп ишлаб чиқарилувчи вилоятларидан ҳам бири саналган.\nАфғонистондаги Толибон тузуми ағдарилган 2001 йилги халқаро ҳарбий амалиётлар ортидан, мамлакатни тарк этган 2014 йилга қадар Нангархор хавфсизлигига АҚШ ҳарбийлари масъул кўрилишган.\nНангархор Афғонистоннинг толиблардан ташқари, минтақада ўзининг жангарилиги билан ном чиқарган “Ҳаққоний” тармоғи ҳам фаол бўлган вилоятлардан бири саналади.\nХудди шу ўринда шуни алоҳида таъкидлаш керакки, бу каби вазият Афғонистоннинг айнан шарқий Нангархор вилоятида ИШИД ва Толибон жангарилари ўртасидаги давомий қақшатқич жанглар манзарасида вужудга келган.\nЎз ўрнида эслатиб ўтиш жоиз, Жанубий Осиёдаги қатор кичикларидан фарқли тарзда, ҳар икки Толибон ҳаракати ва “ал-Қоида” тармоғи дохил Афғонистон ва Покистондаги йирик ва асосий жангари ташкилотлар Яқин Шарқдаги ИШИД гуруҳига расман байъат келтиришмаган.\nИШИД бундан бир неча йил бурун Яқин Шарқда асос солган исломий халифат ва унинг лидери Абу Бакр ал-Бағдодийни ҳам расман тан олишмаган.\nОрада Ўзбекистон Исломий Ҳаракати Афғонистон Толибон ҳаракатини ИШИДга расман байъат келтиришга ошкора даъват этиб чиққан.\nҲаракат раҳбарияти эса, бунинг ортидан, гуруҳ лидери Абу Бакр ал-Бағдодийга очиқ мактуб билан чиқиб, уларни Афғонистондан узоқроқ туришга чақирган ва акс-ҳолда бунинг оқибатлари жиддий бўлиши билан огоҳлантирганди.\nАфғонистоннинг айнан Покистон билан бевосита чегарадош вилоятларида эса, Толибон лидерларининг уларга қарши фаол тарғибот амалиётлари олиб боришаётганига оид хабарлар ҳам олинганди.\nТолибларнинг Нангархордан ташқари, шарқий Ғазний, жанубий Зобул ва Ҳелманд вилоятларида ҳам ИШИД жангарилари билан жангга киришганликлари кузатилганди.\nАммо, худди шу ўринда таъкидлаш жоиз, Афғонистон шарқи, жануби-шарқи ва жанубидан фарқли тарзда, аксарият Марказий Осиё давлатларига бевосита чегарадош шимоли ва шимоли-шарқида ИШИД жангариларининг толиблар билан иттифоқчиликка киришгани ва улар билан аёвсиз жанглар олиб боришга муваффақ бўлаётгани ҳам бор гап.\nМавжуд вазият манзарасида аксарият ҳарбий таҳлилчиларнинг бирдек эътироф этишларича, Афғонистонда айнан сўнгги икки йилнинг ичида шаклланган бу каби вазият ўзининг қоришиқ экани билан ҳам хатарлидир ва афғон ҳукуматини жуда мушкул аҳволда қолдиради.\nМаҳаллий таҳлилчиларга кўра, бунга, бир томондан, Покистон Қуролли кучларининг сўнгги бир неча йил ичида Афғонистон билан бевосита чегарадош қавмлар яшовчи Вазиристон минтақасида олиб бораётган кенг кўламли давомий ҳарбий амалиётлари сабаб бўлган.\nБу амалиётлар натижасида доимий қароргоҳларидан мосуво бўлган ва бугун ИШИДнинг минтақадаги тармоғининг асосини ташкил этаётган Покистон Толибон ҳаракатининг ўзаги мамлакатнинг шарқий Афғонистон билан чегарадош ғарбий минтақаларидан бошпана топган.\nАммо шу пайтга қадар ИШИД минтақавий тармоғи аъзоларининг аниқ сонига оид расмий маълумотлар имконли эмас.\nҲарбий доираларда уларнинг сони бир неча юздан бир неча мингтагача экани тахмин этилади.\nМинтақавий ҳарбий таҳлилчилар ва жангари ўзлари қилаётган видеолавҳаларга асосланиб хулоса чиқариладиган бўлса, тармоқ аъзоларининг аксариятини собиқ толиблар ташкил этишади.\nУларнинг орасида, бундан ташқари, бундан икки йил бурун Яқин Шарқдаги ИШИД гуруҳига тўлиғича байъат келтирган Ўзбекистон Исломий Ҳаракати аъзолари ҳам бор.\nАгар, сўнгги жанглар мисолида олинадиган бўлса, ИШИД жангариларининг айнан Ўзбекистон Исломий Ҳаракати аъзолари ҳисобига Афғонистоннинг Покистон билан чегарадош шарқи, жануби-шарқи ва жанубидан аксарият Марказий Осиё давлатларига бевосита чегарадош шимоли ва шимоли-шарқи қадар фаоллашишга муваффақ бўлгани кузатилади.\n“Янги вилоят” даъвоси нимани англатади?\nАйнан Афғонистоннинг шарқий Нангархор вилоятидаги вазиятдан келиб чиқиб баҳо бераркан, айрим маҳаллий ҳарбий таҳлилчиларга кўра, ИШИД Афғонистон ва Покистон дохил бутун минтақа учун реал таҳдидга айланиш потенциалига эга.\nЖумладан, Покистондаги етакчи Бача Хон жамғармасининг таҳлилчиси Ходим Ҳусайннинг Би-би-си Ўзбек Хизмати билан суҳбатида айтишича, бунинг учун ИШИД минтақада аниқ, назарий ва ғоявий мавқеъга эга.\nУстига устак, бойлиги ва молиявий қудратининг ўзига янги аъзолар ёллашда берган устунлиги назарда тутилса, ИШИД бутун минтақа учун жиддий таҳдидга айланиш потенциалига эга.\n“ИШИД Покистон ва Афғонистон давлатининг ўрнига кўз тикканини аллақачон расман баён қилган. Минтақадан ўзига янги аъзолар ёллаш учун заминга эга. Ўз фаолиятини молиялаш учун салмоқли манбага эга. Устига устак, дунёнинг бу қисмида, йилларки, жангари гуруҳлар тармоғининг мавжудлиги ҳам уларга устунлик беради. Буларнинг барчасига қўшимча, ИШИД нинг глобал жиҳод ва башарий исломий халифат қуриш ғоясига ҳам одамларни ўзига жалб этмай қолмайди”, - дейди Покистондан етакчи таҳлилчи бўлган суҳбатдошимиз.\nАйни ўринда шуни ҳам алоҳида таъкидлаш керакки, ИШИДнинг Афғонистон ва Покистонда бу қадар фаоллашуви ҳар икки Толибон ҳаракати сафларида жиддий бўлинишлар юз берган ва ҳаракат асосчиси Мулла Муҳаммад Умарнинг бундан уч йил қазо қилгани расман ошкор бўлган бир вазиятда кузатилмоқда.\nМинтақавий таҳлилчиларга кўра, устига устак, ҳаракат янги лидерлари мутлақ барчасининг Афғонистон жанубидан экани ҳам мамлакатнинг бошқа минтақаларидан бўлган Толибон жангарилари орасида норозиликнинг кучайишига хизмат қилган бошқа бир омилга айланган.\nБунда Афғонистонда жуда кучли бўлган қавмий ва мазҳабий бўлинишлар муҳим роль ўйнаган.\nУларнинг айтишларича, ўзи эга бўлган улкан молиявий ресурслар манзарасида ҳар икки Толибон ҳаракати сафларида вужудга келган бу каби вазият Яқин Шарқдаги ИШИД гуруҳи учун ниҳоятда қўл келган, уларнинг собиқ толиблар ҳисобидан минтақада ўзларига юзлаб янги жангарилар ёллашлари учун замин яратган.\nИШИД бунинг ортидан, ўнлаб покистонлик тарафдорлари воситасида Афғонистоннинг, айниқса, Покистон билан чегарадош олис шарқий минтақаларидан юзлаб собиқ толибларни ўз сафларига тортишга муваффақ бўлган.\nУларга катта миқдорда ойлик маоши, қурол-яроғ ва ўз таъбирларида, “глобал жиҳодда иштирок этиб, шаҳид бўлиш” имкониятини таклиф қилган.\nМаҳаллий таҳлилчиларга кўра, айниқса, ИШИДнинг бойлиги ҳануз дунёнинг энг қашшоқ давлатларидан бири сифатида қолаётган Афғонистонда маҳаллий аҳолини ҳам беэътибор қолдирмаган.\nИШИД, айниқса, Афғонистоннинг шарқий Нангархор вилоятидан кўплаб маҳаллий ёшларни ҳам ўз сафларига жалб этишнинг уддасидан чиққан.\nАфғонистоннинг 34 та вилоятидан биттаси бўлган Нангархор аҳолисининг сони эса, қарийб бир ярим миллион киши атрофида экани тахмин этилади.\nАгар, минтақавий таҳлилчи суҳбатдошимиз Ходим Ҳусайннинг сўзларига таянилса, улар Сурия ва Ироқнинг ўзида жанг қилиш учун ёллашга улгурган одамларнинг сони ҳам озмунча эмас.\nУнинг айтишича, ИШИД шу пайтгача минтақадаги жангари гуруҳлар синдикатига бошчилик қилиб келган “ал-Қоида” тармоғининг ўрнини эгаллаш потенциалига ҳам эга.\n“ИШИД ғоявий жиҳатдан аллақачон минтақада ўз ўрнини топган. Бунда гуруҳнинг Сурия ва Ироқда каттагина ҳудудни босиб олиб, ўз исломий халифатига асос солгани воқеълиги ҳам озмунча таъсирга эга бўлмаган. Бунинг ортидан, ИШИД минтақада ўзининг тармоғига, сўнгроқ, ҳатто, FM радиоасига асос солган. ИШИДнинг FM радиоси жорий пайтда Афғонистон ва Покистон ўртасидаги қавмлар яшовчи улкан ҳудудларни қамраб олади. Устига устак, гуруҳ Афғонистон ва Покистоннинг чегара минтақаларида ўзининг ҳарбий тайёргарлик жамлоқларига ҳам асос солган. Покистоннинг Фейсалободи, Панжоб, Кветта, Карачи шаҳарларидан тортиб, Афғонистоннинг шимоли қадар ўзига янги аъзолар ёллаш даражасига етган. Жанг олиб бориш услуби шафқатсиз экани ва минтақада аллақачон эга бўлган устунликлари назарда тутилса, ИШИД бутун минтақа учун реал таҳдидга айланиш имкониятига эга”, - дейди Покистондан таҳлилчи Ходим Ҳусайн.\nХудди шу манзарада афғон раҳбариятининг ИШИД хавфини пасайтириб кўрсатувчи устма-уст баёнотлари янграган эса-да, Афғонистон ичкарисида гуруҳ жангариларининг маҳаллий толиблар билан иттифоқчиликда шу йил баҳорида қақшатқич ҳужумлар уюштириш, мамлакат шимоли-шарқида ҳам ўз вилоятларига асос солиши эҳтимолидан хавотирлар жиддий.\nЖумладан, Афғонистон парламенти қуйи палатаси куни-кеча мамлакат барча куч тизимлари раҳбарларини ўз ҳузурига чорлаган, уларнинг бу каби эҳтимолга қанчалик тайёр эканликлари билан қизиққанди.\nБи-би-си Ўзбек Хизмати суҳбатлашишга муваффақ бўлган айрим парламент вакилларига кўра, айнан халқаро коалиция томонидан Яқин Шарқда олиб борилаётган ҳарбий амалиётлар босими остида ИШИД сафларидаги юзлаб Покистон ва афғонистонлик жангариларнинг жанг қилиш учун ортга қайтишларидан ҳам ташвишдалар.\nАфғонистон парламентида бўлиб ўтган худди шу мажлис тафсилотларидан аён бўлишича, жангарилар баҳорги ҳужумларига тайёргарлик мамлакат раҳбарияти даражасида олиб борилмоқда.\nХудди шу манзарада расмий Пентагон Афғонистондаги ҳарбийларига ўз хавфсизликларига таҳдид солган тақдирида қолган барча жангари гуруҳлар қаторида ИШИДнинг мавқеъларига ҳам ҳужум қилиш ҳуқуқини берган, АҚШ Мудофаа вазирлигининг бу қарори минтақадаги аксарият учун кутилмаган бўлганди.\nЎз Давлат департаментининг террорчи ташкилотлар “қора рўйхати”га киритилган эса-да, АҚШ ҳарбийлари шу пайтгача Афғонистондаги ИШИД хавфининг минимал эканини таъкидлаб келишаётганди.\nЯқин Шарқдаги ИШИД гуруҳининг Афғонистон шарқида ўзининг “янги вилоятига асос солгани”га оид баёноти эса, худди ана шу хабарлар ортидан ўртага чиққан.\nСўнгги баёноти манзарасида таҳлилчилар яна бир муҳим нуқтага – бошқа экстремист жангари ташкилотлардан фарқли тарзда, ИШИД ўзи босиб олган ҳудудларни осонлик билан қўлдан бой бермаслиги ва уларни янада кенгайтиришга жон-жаҳди билан ҳаракат қилувчи гуруҳ эканига эътибор қаратишган.\nБошқа томондан, ИШИДнинг сўнгги даъвоси Яқин Шарқдаги исломий халифати ҳар томондан Ғарб ва Саудия Арабистони бошчилигидаги ҳарбий иттифоқнинг ҳаво ҳужумлари остида қолган бир вазиятда янграган.\nМинтақавий таҳлилчиларга кўра, Афғонистонда ҳар томондан ўз таъсир доирасини кенгайтириш Яқин Шарқдаги ИШИД гуруҳи учун худди шу жиҳатдан ҳам муҳим.\nАммо, уларнинг таъкидлашларича, ИШИДнинг минтақага оид режаларининг тақдирини Яқин Шарқда гуруҳ иштирокида кечаётган жангларнинг натижаси белгилайди.\nАгар, расмий Пентагоннинг даъволарига таянилса, ИШИД минтақада бутун дунё бўйлаб ўз ҳужумларини уюштиришга асос берувчи янги истеҳкомига асос солишни мақсад қилган.\nАфғонистон шарқидан олинган энг сўнгги хабарларга кўра эса, АҚШ ҳарбийлари 1 феврал куни ИШИДнинг шарқий Нангархор вилоятидаги қатор объектларига ҳаводан туриб зарба бериб ҳам улгуришган. Гуруҳнинг вилоятда асос солган “Халифат овози” радиосини ишдан чиқаришган.\nАйрим халқаро ҳарбий таҳлилчилар эса, худди шу манзарада сўнгги йилларга келиб глобал жиҳод ғоясининг халқаролашиб улгурганига эътибор қаратишган, бунинг хавфли тенденция эканини таъкидлашга тушишган.\nБританиядан бўладими, Америка, Туркия, Индонезия, Буркина Фасо ёки Афғонистоннинг олис бир ҳудудидан, барча жангариларнинг ягона бир оқлов асосида зўравонликларга қўл уришга ўтишганини урғулашган.\nУларга кўра, ҳар қандай шароит ва маънода ҳам, ИШИДнинг Афғонистонга оид режаларига панжа ортидан қараб бўлмайди ва жорий пайтда гуруҳ минтақа учун янгитдан бўй кўрсатаётган хавфга айланганини эътироф этмасликнинг иложи йўқдир.\nАйрим минтақавий таҳлилчиларга кўра, бунга, қисман Афғонистон ва Покистон ҳукуматларининг ўзлари ҳам сабабчи бўлишган, ўтган икки ярим йил ичида минтақада ИШИДнинг ҳозирлигини тан олмай келишган.\nИШИД минтақадан фаоллик билан ўзига янги аъзолар ёллаётганига оид хабарлар ва таҳлилчиларнинг баҳоларини инобатга олмасликни маъқул кўришган.\nУларнинг айтишларича, бошқа томондан, ўтган бир неча ўн йил давомида минтақада ИШИДга ўхшаш гуруҳларнинг фаоллашиши учун замин ҳам пайдо бўлган.\nЯна бир тарафдан, уруш иқтисодиёти бу минтақада ҳам аллақачон илдиз отиб улгургани ИШИДнинг фаоллашувига имкон ҳозирлаган салмоқли омиллардан бирига айланган ва таҳлилчиларга кўра, ҳозир бунинг орқасидан кун кўраётган инсонларнинг сони бир неча мингга етган.\nBBC UZBEKYouTube - BBCUZBEK(https://www.youtube.com/user/bbcuzbek)\nҚундуз: Толибон Боло Ҳисорни ҳам қўлга киритди


Гулнора Каримова Дубайга кетгани ҳақидаги хабарлар ортидан Британия ҳукумати унинг активларини хатламоқчи - Zamin.uz\nГулнора Каримова Дубайга кетгани ҳақидаги хабарлар ортидан Британия ҳукумати унинг активларини хатламоқчи\nБуюк Британия ҳукумати Гулнора Каримованинг қироллик ҳудудидаги кўчмас мулк объектлари ва бошқа активларини хатлашни режалаштирмоқда. Бу ҳақда Британиядаги Ўта йирик миқдордаги фирибгарликларга қарши курашиш бюроси (Serious Fraud Office) хабар тарқатган.\n«Бошқарма 2002 йили жорий этилган қонунга мувофиқ объектларни фуқаролик тартибида мусодара қилиш ҳақида суд даъвоси билан мурожаат қилди. Даъво бир неча активларга, шу жумладан, Ўзбекистонда Гулнора Каримова ва Рустам Мадумаров иштирокидаги коррупциявий битимлардан олинган даромадлардан фойдаланиб сотиб олингани тахмин қилинадиган учта кўчмас мулк объектига таалуқлидир», дейилган хабарда.\nЭслатиб ўтамиз, Гулнора Каримованинг қизи Имон Каримова 28 сентябрь куни Тошкентдан Лондонга учиб кетгани хабар қилинганди. У Лондондаги иқтисодиёт мактабида (London School of Economics) таҳсил олмоқда. Унинг акаси Ислом Каримов ҳам бир неча йиллардан буён Лондон шаҳрида истиқомат қилиб келмоқда.\nШунингдек, 1 октябрь куни Имон Каримова онаси Тошкентдаги уйда экани ҳақида ёзди. У Instagram’даги саҳифасида шундай деб ёзган: «Онам энди уйда».\nБу хабар ортидан Гулнора Каримова 2 октябрь куни Дубайга учиб боргани ҳақида хабар тарқалди. Бош прокуратура эса бу хабарни инкор этиб, Имон Каримова Ўзбекистонни ҳеч қандай тўсқинликсиз тарк этгани, Гулнора Каримова эса қонун билан белгиланган тартибда жазо ўташни давом этаётгани ҳақида маълум қилди.\nМаълумот учун, 2017 йилнинг июлида Ўзбекистон Республикаси Бош прокуратурасининг Уюшган жиноятчилик ва коррупцияга қарши курашиш бошқармаси Гулнора Каримовага нисбатан иккита жиноят иши қўзғатилгани ҳақида маълум қилганди.\nУнга кўра, Каримова 2015 йилнинг августида жиноят ишлари бўйича Тошкент вилояти суди томонидан бир қатор жиноятларда, жумладан, жиноий гуруҳ тузишга алоқадорлик, ўғирлик, пул ундириш, давлат маблағларини ўз эҳтиёжлари учун ишлатиб юбориш, солиқлар тўлашдан бош тортишда айбдор деб топилиб, 5 йилга озодликдан маҳрум қилинган. Яна бир жиноят иши бўйича тергов давом этмоқда. У ўзига қўйилаётган барча айбловларни рад қилган.\nМаълум қилинишича, ушбу уюшган жиноий гуруҳ 10дан ортиқ хорижий давлатда легаллаштирилган маблағларга эга. Жумладан, гуруҳнинг Буюк Британияда 4,2 миллион фунт миқдорида пул маблағлари, шунингдек, Лондонда умумий нархи 22,9 миллион фунтлик уй-жойлар, квартиралар ва виллалари борлиги аниқланган.\nБош прокуратура маълумотига кўра, Швейцарияда Каримованинг 810 миллион доллар миқдоридаги маблағи музлатилган. “Замин” янгиликларини “Youtube”да кузатиб боринг\n25-03-2020, 06:53, Дунё\nҚуръони Каримни 30 йил давомида тикиб ёзган муслима аёл ҳақида (видео, фото)\n4-10-2018, 22:42, Дунё\n7-03-2015, 19:01, Дунё


Президент йиғилишда учта саволни ўртага қўйди - Zamin.uz\nПрезидент Шавкат Мирзиёев раислигида 1 апрель куни аҳоли саломатлигини сақлаш ва коронавирусга қарши курашиш борасида амалга оширилаётган ишлар ҳамда келгусидаги устувор вазифалар муҳокамаси юзасидан видеоселектор йиғилиши ўтказилди. Бу ҳақда давлат раҳбари матбуот хизмати хабар берди.\nЙиғилишда кадрлар масаласига алоҳида эътибор қаратилди. Маълумки, бу борада чекка ҳудудларда эҳтиёж юқорилигини инобатга олиб, «Қишлоқ шифокори» дастури қабул қилинган эди. Бундай жойларда ишламоқчи бўлган шифокорларга 30 миллион сўм пул берилиши белгиланиб, бу мақсадлар учун бюджетдан 20 миллиард сўм ажратилган. Лекин, орадан 4 ой вақт ўтган бўлса-да, бирорта талабгор билан шартнома имзоланмаган. Ваҳоланки, бугунги кунда олис ва чекка ҳудудлар учун 220 та шифокор зарур. Бундан ташқари, ҳудудларда 10 минг нафар тор мутахассис етишмайди.\nШу боис келгуси ўқув йилидан клиник ординатуранинг қабул квотаси икки бараварга оширилиши белгиланди. Ушбу янги тизимда ординаторлар ўқув жараёнининг ярмини олийгоҳ ва ихтисослашган марказларда, қолган ярмини эса иш жойида давом эттиради. Вилоят ҳокимлари ўз ҳудуди учун зарур бўлган тор мутахассисликдаги шифокорларни тайёрлаш учун маҳаллий бюджетдан грант ажратади. “Замин” янгиликларини “Youtube”да кузатиб боринг\nЯнгиликлар » Жамият » Президент йиғилишда учта саволни ўртага қўйди


ЎзА - Рулда ухлаб қолиш оқибатида тўртта йўл-транспорт ҳодисаси содир этилди\nРулда ухлаб қолиш оқибатида тўртта йўл-транспорт ҳодисаси содир этилди\n11.06.2018 10:57 Чоп этиш версияси\nЙил бошидан май ойи охирига қадар Тошкент вилояти ҳудудидан транзит ўтувчи транспорт воситалари ҳайдовчилари узоқ йўл босиб, транспорт воситасини бошқариш пайтида, чарчаса-да манзилга етиб оламан, деб ухлаб қолиши оқибатида 4 йўл-транспорт ҳодисаси содир этилган. Бунинг оқибатида 5 фуқаро вафот этган, 2 фуқаро турли даражадаги тан жароҳати олган.\n2018 йил 14 февраль куни соат тахминан 07:00 ларда Тошкент вилояти Ўрта Чирчиқ тумани Ийк-ота – Сергели йўлининг 4-километрида М.А. исмли ҳайдовчи давлат рақами 40 7?? ХАА бўлган “Дамас” автомашинасини бошқариб бораётганда туйқус ухлаб қолади. Оқибатда автомоблиь йўл четидаги бетон столбага келиб урилади. “Дамас” ичида бўлган йўловчи, 1970 йилда туғилган Н.М. воқеа жойида вафот этган.\n“Дамас” ҳайдовчиси 1993 йилда туғилган, миллати ўзбек, маълумоти ўрта-махсус, уйланмаган, вақтинча ишсиз, Фарғона вилояти Қўқон шаҳрида яшайди.\nОлиб борилган дастлабки суриштирув натижасида йўл ҳолати асфалтланган, куннинг қоронғи вақтида, йўл сунъий ёритилган, ҳайдовчи рулда ухлаб қолгани маълум бўлди.\nҲайдовчига нисбатан 2 йил аҳлоқ тузатиш ишлари жазоси қўлланилиб, ойлик маошидан 25 фоиз ушлаб қолинадиган бўлди.\nАйтиш жоизки, ҳайдовчилар чарчоқ ҳиссини сездими, машинани йўлнинг четига тўхтатиб, бироз дам олиб, сўнг йўлида давом этса, юқоридаги каби аянчли ЙТҲ содир бўлмайди.


Эртага АҚШ Президенти Жорж Буш расмий ташриф билан Берлинга келади.\n16 январ 2021, Тошкент вақти: 08:52\nТашриф глоболизацияга қарши кескин намойишлар фонида ўтиши мумкин. Шу боисдан пойтахт Берлинда хавфсизлик чоралари кучайтирилган. Шаҳар полицияси матбуот мулозими Карштен Грайфенинг айтишича Президент Буш ташрифи давомида 10 мингга яқин полициячи пойтахт кўчаларини қўриқлаб туради. Иккинчи жаҳон уруши давридан буён Германияда ҳали ҳеч бир президентга бунчалик илтифот кўрсатилмаган. Германия ҳукумати ташриф давомида чап қанот радикал гуруҳлар фаолларининг чиқишларини олдини олиш мақсадида бундай хавфсизлик чораларини кўрмоқда. Маълумотларга кўра ҳозирда Германияда чап қанот радикал гуруҳларининг 2 мингга яқин фаоли мавжуд.


1.\tХодим корхона томонидан "Б" ҳудуддан ижарага олинган хонада яшаб, иш фаолиятини амалга оширса, ижара тўлови ходим учун моддий наф тарздаги даромад бўлиб ҳисобланадими? Ёки СК 171-моддаси 6-бандига асосан бу жисмоний шахснинг даромади сифатида қаралмайдими? 2.\tУшбу ижарага олинган ер майдони корхонанинг ягона солиқ ҳисоблаши ва тўлашида 2203 қарор доирасига тушадими?\n"А" ҳудуддан давлат рўйхатидан ўтган юридик шахс "Б" ҳудудда фаолиятини амалга ошириш учун ходимларини вақтинчалик яшаши ва меҳнат фаолиятини амалга ошириши учун ижара шартномаси асосида яшаш учун жой ажратди."Б" ҳудуддан ижарага олинган уй учун ижара тўловини уй эгасига шартома асосида тўлаб, ундан белгиланган тартибда солиқ ушлаб қолди ва юридик шахснинг рўйхатдан ўтказилган жойдаги ДСИга солиқларни тўлаб берди. Корхона ходими "Б" ҳудуддан ижарага олинган хонада яшаб, юридик шахс фойдасини кўзлаб иш фаолиятини амалга оширмоқда.\nРедакция от 03.03.2017\n1.Корхона ходим бошқа жойга ишга ўтказилганда ёхуд кўчиб борганда жой ижараси билан боғлиқ харажатларни тўлаши жисмоний шахснинг даромади сифатида қаралмайди. (СК 171-моддаси 2-қисми 6-банди). Агар Б ҳудуд бошқа жойда жойлашган бўлса, ушбу норма қўлланилади. Акс ҳолда, жой ижараси билан боғлиқ харажатлар ходимнинг ЖШДСга тортилувчи моддий наф тарзидаги даромади сифатида қаралади (СК 177-моддаси).\n2.Агар жой ижара шартномаси корхона билан тузилган бўлса, унда ижарага олинган ер майдони ЯСТ энг кам миқдорини аниқлашда ҳисобга олинади. ЯСТнинг энг кам миқдорини ҳисоблаб чиқаришда юридик шахслар томонидан мулк ҳуқуқи, эгалик қилиш ҳуқуқи, фойдаланиш ҳуқуқи ёки ижара ҳуқуқи асосида фойдаланиладиган ер участкалари ҳисобга олинади (АВ 03.03.2011й. 2203-сон Низом 3-банди).


Янги касблар: Ер даллоллари ва ер сардорлари\nФермерларнинг шикоятига қараганда¸ бугун Ўзбекистонда битта фермер орқасидан кун кўраëтганларнинг сони узайиб бормоқда.\nФермерликни ривожлантиришни даъво қилаëтган Ўзбекистонда¸ ерни қонун хати билан ижарага олган фермер¸ аниқроғи унинг ерига зулукдек ëпишган янги паразит тизимлар пайдо бўлган. Бугун ана шу паразитлик анатомиясини тафтиш қиламиз.\nЭшиттиришимизнинг 27 феврал куни ҳавога узатилган сонида ўзбек жамиятида пайдо бўлган янги касб ва ҳунарлар: қўғирчоқсозлар ва тагликчилар, эскифурушлар ва сайёр савдогарлар, ямшчиклар ва экспедиторлар тўғрисида ҳикоя қилган эдик.\nТабиийки, битта эшиттиришда янги касб-ҳунарларнинг ҳаммасини қамраб ололганимиз йўқ.\nБугун мавзуни давом эттирмоқчимиз.\nФарғонанинг Риштонида яшайдиган тингловчимизнинг айтишича, кейинги йилларда ер даллоллари пайдо бўлган.\nТингловчи: Мисол учун¸ ҳокимиятга юқоридан “ер берилсин” деб қоғоз келади. Дейлик¸ вилоятдан туман ҳокимиятига “шунча майдонни бўлиб беринглар” деб қоғоз келади. Ҳокимиятдагилар буни давлат нархида мисол учун 100 минг сўм бўлса¸ 100 минг сўмга олишади.\nЎзларининг номига олгандан кейин кўчада уларнинг махсус даллоллари бўлади. Улар олдин йўқ эди. Улар миш-миш тарқатишади. Ҳозир биласиз¸ қуруқ 8 сўтиклик ер 4-5 миллион бўлиб кетган. Улар кейин “Фалон жойда ер сотилаяпти экан. Эгаси анчадан бери ишлатмай¸ сотиб юборишга мажбур бўлибди. Энди ҳозир ерларни биласиз 7-8 миллион туради. Сизга 4 миллионга бераркан” деб гап тарқатишади.\nБулар бу ëғини ўхшатишгандан кейин¸ улар рози бўлади. Ҳокимият вакиллари 100 минг сарфлаб 3-4 миллион эгаси бўлишади. Ўртада даллоллар улушли бўлиб қолишади.\nОзодлик: Бу жараëндаги асосий фигура ўша даллоллар?\n- Ҳа¸ шундай. Менинг билишимча¸ олдин даллоллар фақат мол бозорда бўларди. Бор барака қилишарди. Энди ҳозир мисол учун бизда “ер даллоли” деган гап ҳам чиққан. Ер кимники эканлигини оддий халқ билмайди¸ лекин ер даллоллари билишади, дейди фарғоналик бу суҳбатдошимиз.\nБу уй-жой солиш учун ер участкаси ажратишнинг фақат Риштон туманида ўйлаб топилган усули ва ер даллоллиги ўша усул туфайли фақат Риштонда пайдо бўлган янги ҳунар бўлмаса керак.\nШундай фикр билан Сирдарёга, Инсон ҳуқуқлари "Эзгулик" жамияти вакили Карим ака Бозорбоевга қўнғироқ қилдик.\nОзодлик: Сирдарëда ер даллоли деган гап борми¸ йўқми?\nКарим Бозорбоев: Ер даллоли? Энди нима десам бўлади¸ саволингиз қалтис саволда. Ер даллоли бозордаги даллолга ўхшаган эмас. У кўзга кўринмас даллол бўлади.\nОзодлик: Ўзи умуман шунақа даллол борми?\nКарим Бозорбоев: Ие¸ бўлганда қандоқ. Роса серобку.\nОзодлик: Ким у ер даллоли?\nКарим Бозорбоев: Энди мана ҳозир¸ фермерлик йўналишида иш олиб бораяпмиз. Жабрланиб қолган кўп фермерлар давлат органларидан ташқари бизларга ҳам мурожаат қилаяпти. Уларнинг ишларини ўрганиб чиққанимизда¸ асосан фермер билан ҳокимиятнинг ўртасида ўша хўжаликларда қонун доирасида кўрсатилмаган сардорлар иш олиб бораяпти. Сардор дейишимга сабаб...\nОзодлик: Йўқ¸ сардор демаяпман¸ ер даллоли.\nКарим Бозорбоев: Тўғри. Мана шу ер даллолига сардорларимиз бориб тақалади. Бизда¸ мана шу Оқ олтин туманида¸ кўп фермерлардан шикоятлар келиб тушаяпти. Бу ерда туман ҳокимлиги “Давлат шартномасида режа бўйича кўрсатилган маҳсулотларни экасан” деб¸ фермерларимизга режалаштириб беришади.\nЛекин ана шу хўжаликнинг сардорлари давлат режаси шартнома қилдиришига қарамасдан ўша ерларга бошқа экин турлари¸ асосан полиз маҳсулотлари¸ қовун¸ тарвуз¸ пиëз каби нарсаларни эктиришга ҳаракат қилишади.\nСирдарёлик суҳбатдошимиз айтаётган бу гап, тўғриси, мутлақ кутилмаган янгилик бўлди.\nДемак, Риштонда пайдо бўлган янги ҳунар – ер даллоллигининг бошқача кўриниши вакиллари - Ер сардорлари билан яқинроқ танишишга ўтамиз.\nАввало, сардор ким, деган саволга жавоб топиб олайлик.\nОзодлик: Мана фермер бор¸ ҳокимият бор. Сардор ким? У ҳокимият ҳам эмас¸ фермер ҳам эмас. Ким у?\nКарим Бозорбоев: Ҳозир бизнинг суҳбатимизнинг бошида кўтарилган даллол мана шу сардор бўлади.\nОзодлик: У ҳокимиятда ишлайдими ë ҳеч қаерда ишламайдими?\nКарим Бозорбоев: Булар амалдаги қонунларимиз бўйича кўрсатилмаган. Сардорларга фермернинг ерини бошқариб турадиган бошқарувчи¸ деганга ўхшаган лавозим берилмаган. Лекин уларни туман ҳокимларининг ўнг қўли десак ҳам бўлаверади.\nОзодлик: Қаердан танлаб олинади улар?\nКарим Бозорбоев: Улар танлаб олинмайди¸ тайинланади. Туман ҳокимлари томонидан тайинланади. Уларнинг қўлида муҳри йўқ¸ лекин бу шахслар ҳокимиятнинг ишини олиб борувчи одамлар сифатида кўрилади.\nОзодлик: Демак¸ сиз айтаëтган сардор ҳокимиятнинг расмий хизматчиси эмас. У ҳокимиятдан расман маош оладими?\nКарим Бозорбоев: Йўқ¸ маош олмайди. Улар штатний эмас. Улар қонун доирасида ҳокимият томонидан белгиланган масъул шахслар эмас. Улар ҳокимларнинг хизматини бажарувчи шахслар.\nОзодлик: Ҳоким билан сардор ўртасидаги иш юзасидан ўзаро муносабат қандай бўлади?\nКарим Бозорбоев: Бу томонига мен бир нарса дея олмайман. Чунки мен уларнинг ўртасига тушганим йўқ. Лекин далилий асосларга таянган ҳолда мен шуларни айтишим мумкин...\nСуҳбатдошимиз, Карим ака Бозорбоев ўзи айтаётган далиллар – сардорлардан жабр кўрган фермерлардан тушган аризалар юзасидан тўпланган ҳужжатлар асосида кўп гапларни айтиб берди.\nБиз эса, мавзудан чалғимаслик учунгина у гапларга тўхталмаяпмиз.\nМавзумиз эса будир: "Янги касблар. Ер даллоллари ва ер сардорлари".\nДемак, суҳбатдошимизнинг айтишича, ер даллоллиги-сардорлик аслида расмий амал эмас. Сардор ҳокимият вакили эмас. Суҳбатдошимизнинг айтишича, сардор туман ҳокими билан фермер ўртасидаги воситачи¸ холос.\nҲоким билан сардорнинг ўзаро муомаласи қандай кечишини бир ўзларию ёлғиз Худо билади.\nСардор билан фермер ўртасидаги муомалачи?\nОзодлик: Сардор ўзи аслида¸ ҳуқуқий жиҳатдан кўчадан келган одам экан. Кўчадан келган одам ва фермер ўртасидаги муомалани айтиб беринг.\nКарим Бозорбоев: Фермер ана шу сардорнинг барча кўрсатмасига асосан иш олиб боришга мажбур. Агар фермер сардорнинг айтганини қилмаса¸ на ўғитини ололади¸ на ëқилғисини ололади¸ на етиштираëтган маҳсулоти яъни пахтага ўз вақтида ҳашарчиларни ўз вақтида ололади. Шунинг учун сардорнинг ҳар бир айтганига фермерлар рози бўлади.\nОзодлик: Мана мен¸ фермерман. Эрталаб кимдир менинг уйимни тақиллатиб келди. Чиқсам бир одам. У менга буйруқ бера бошлади. Мен нима учун унга қулоқ солишим керак? Унинг сардорлигини мен қаердан биламан?\nКарим Бозорбоев: Мисол учун¸ сиз бир хўжаликда яшайсиз. Ўша ерда фермерлик қиласиз. Ўша хўжаликка ҳокимият томонидан қўйиб қўйилган сардорни ҳам биласиз.\nАна ўша сардордан бошқаси келиб “менга ер берасан” деб дўқ қилса¸ сиз икки дунëда ҳам бермайсиз. Лекин сардорнинг ўзи келса¸ сиз мажбур рози бўласиз. Ўтадиган бир йиллик ҳаëтингизни кўз олдингизга келтирасизда¸ шунга қараб унинг айтаëтганларига рози бўласиз.\nОзодлик: Ҳозир сиз менга схема қилиб тушунтириб беринг. Мана мен¸ фермерман. Менинг ихтиëримда 100 гектар ер бор. Эртага эрталаб менинг уйимга сардор келди. Сардор мендан нимани талаб қилади ва бу талабнинг ортида унга қандай фойда бор?\nКарим Бозорбоев: Мен ўзимни фермер деб ҳисоблайдиган бўлсам¸ 100 гектар ерим бўладиган бўлса¸ мен давлат маҳсулотларини етказиб бериш бўйича шартнома тузган бўлсам¸ ўшанда менга сардор келиб туриб¸ сен 3 гектарга экасан¸ 7 гектарга мен полиз эктираман¸ ўша 10 гектарга шартнома асосида полиз экамиз десаю¸....\nОзодлик: Демак сардор келиб туриб¸ 10 гектарини менга берасан дейдими?\nКарим Бозорбоев: 10 гектарини берасан демайди. У ўртада даллолчилик қилади. Ўшандан манфаатдор бўлиш учун даллолчилик қилади. Ўша шартномада кўрсатилган ер майдонига режада кўрсатилган маҳсулотларни тўлиқ эктирмасдан¸ ундан қисман олиб қолдириб¸ таваккалчилик йўлига ўтказишга мажбур қилади.\nОзодлик: Фермер шартнома бўйича 100 гектар ерга пахта экиши керак эди. Сардор аралашгандан кейин неча гектарига пахта экади?\nКарим Бозорбоев: Агар сардор 10 гектарга полиз экилади¸ ўшанинг 2-3 гектари сеники¸ қолгани меники деса¸ фермер рози бўлади. Фермерларимизни шу даражага олиб боришаяпти. Лекин ер кодексининг 36 моддасини¸ фермер хўжалик 32-33 моддаларини бузаëтганини тушуниб етмайди. Тушуниб етса ҳам иложи йўқ¸ шунга мажбур.\nОзодлик: Демак¸ 100 гектардан 10 гектарига ўғринча полиз экилади. Шу 10 гектарнинг 3 гектаридан олинадиган ҳосил фермерники. Қолган 7 гектари кимники?\nКарим Бозорбоев: 7 гектари ўртада турган даллолники.\nОзодлик: 7 гектардан олинган ҳосилни даллол сотиб¸ пулини чўнтагига солади.\nКарим Бозорбоев: Йўқ¸ ўзининг чўнтагига эмас¸ акасининг чўнтагига солади. Унинг ўзига ўртадаги даллолчилик ҳаққи қолади. Унинг орқасида катта маблағни оладиган катта акаси бор. Унинг кимлигини ўзингиз биласиз энди. Пул ернинг ҳақиқий эгасига боради.\nОзодлик: Сардор ва унинг акасига тегишли бўлган 7 гектар ердаги меҳнатни ким қилади?\nКарим Бозорбоев: Меҳнатни ерни нақд пулга сотиб олаëтган деҳқонлар қилади. Буни ëлланма деҳқонлар деб тушунсак ҳам бўлади.\nОзодлик: Демак¸ фермер 7 гектар ерни ўша сардор ëллайдиган деҳқонларга сотади¸ шунақами?\nКарим Бозорбоев: Фермер сотмайди. Ўртада турган даллол сотади. Охир-оқибатда¸ фермер жавобгар бўлиб қолади. Деҳқон ернинг нарх-навосини сардор билан келишади. Нархини олдиндан 100 фоиз тўлайди. Ундан кейин сардор деҳқонга ўша ердан охирги полиз маҳсулотини олиб чиқиб кетгунча кафолат беради.\nОзодлик: Масалан шу 7 гектардан миллион сўмлик маҳсулот олинди. Шунинг қанчаси деҳқонники¸ қанчаси сардорники бўлади?\nКарим Бозорбоев: Бизнинг фермерларнинг айтишича¸ 2008 йилда даллол орқали бир гектар ернинг нарх-навоси бир миллион бўлган. Деҳқон бир гектар ерни бир миллионга сотиб олган бўлса¸ ўша ер орқали қилган даромадининг бир миллиондан ортган қисмини соф даромад деб ҳисоблайди.\nОзодлик: Демак¸ сардорнинг қиладиган иши ерни сотиш. Унинг олинадиган ҳосил билан иши йўқ.\nКарим Бозорбоев: Ҳа¸ шундай. У фақат ерни нақд пулга сотади. Энди яна бир томони бор. Фермернинг 100 гектар ери бор бўлса¸ у шу ер учун ер солиғи тўлаши керак.\nЭнди 100 гектардан 10 гектари полизга кетаяпти. 10 гектардан 7 гектари сардорга кетаяпти. Фермернинг ўзига 3 гектар қолаяпти¸ аммо у 10 гектар учун солиқ тўлайди.\nЭнди очиб кетмасак бўлмайдиган яна битта масала бор. Биз ҳозир мисол келтирган Оқ олтин тумани Фарғона хўжалиги¸ Икром фермер хўжалиги Ислом Абдуғаниевичгача ëзган ўз аризаларида бу нарсаларни кўрсатиб ўтган.\nБу хатда¸ ҳурматли Ислом Абдуғаниевич¸ 2008 йилда бизнинг туманда¸ бизнинг атрофимизда 500 гектар ер майдонининг 198 гектари полиз экини бўлди. Ўшандан уч-тўртта фермернинг 40 гектар ери бузилди. 158 гектарни нима учун бузмади¸деган масала кўтарилаяпти¸ дейди Карим Бозорбоев.\nПолизнинг бузилмай қолаверган қисми сардорларга тегишли эканлигини тахмин қилиш қийин бўлмаса керак?!\nТушуниш осон бўлиши учун фермернинг 100 гектар ери бор дедик¸ 10 гектари полиз дедик¸ унинг 7 гектари сардорники дедик. Буни биз схема тарзида айтдик. Лекин аслида фермерларнинг қўлидаги неча фоиз ер сардорларнинг қўлига ўтиб кетаяпти?\nКарим Бозорбоев: Мен бу ҳолатларни тўлиқ статистик маълумот билан айта олмайман. Лекин 100 гектар ерининг 20-30 гектаригача полиз экинлари экиладиган фермерларимиз бор. Демак¸ булар сардорлар билан келишган ҳолда иш олиб бораяпти¸ деган хулосага келганмиз.\nРиштондагидан ер даллоллари, Оқ олтиндагидай ер сардорлари республиканинг бошқа туманларида ҳам бордир?\nШу ҳақда ва бошқа янги касб-ҳунарлар тўғрисида бизга хабар қилинг.


Ўзбекистон — Қатар: Ўзаро ҳамкорликнинг бугунги ҳолати ва ривожланиш истиқболлари - Халқ сўзи\n17:44 09 Июнь 2021 Сиёсат\nБугун Ўзбекистон Республикаси Ташқи ишлар вазири Абдулазиз Камилов Тошкент шаҳрига ташриф билан келган Қатар Давлати Бош вазири ўринбосари, Ташқи ишлар вазири шайх Муҳаммад бин Абдураҳмон бин Жосим Ол Соний билан учрашди.\nАйтиш жоизки, бу Қатар Ташқи сиёсат идораси раҳбарининг Ўзбекистонга илк расмий ташрифидир.\nМузокаралар чоғида сиёсат, савдо-иқтисодий, инвестиция, транспорт-коммуникация ва маданий-гуманитар соҳалардаги Ўзбекистон — Қатар муносабатларининг ҳозирги ҳолати ва ривожланиш истиқболлари, томонларнинг халқаро тузилмалар доирасидаги ҳамкорлиги муҳокама қилинди.\nТурли даражаларда бўлиб ўтадиган расмий учрашувларнинг жадвали ва ташкилий жиҳатлари кўриб чиқилди. Томонлар Афғонистондаги тинчлик жараёнини илгари суриш, унинг ижтимоий-иқтисодий инфратузилмасини қайта тиклаш бўйича биргаликдаги саъй-ҳаракатларини давом эттиришга тайёрлигини билдирди.\nЖорий йил 15-16 июль кунлари Тошкент шаҳрида ўтказиладиган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзуидаги юқори даражали халқаро конференцияда Қатар томонининг иштирокига алоҳида эътибор қаратилди.\nМузокаралар якунида Ўзбекистон Республикаси Ҳукумати ва Қатар Давлати Ҳукумати ўртасида “Ҳаво қатнови тўғрисида”ги битим имзоланди. Унга кўра, “Доҳа — Тошкент — Доҳа” йўналишида тўғридан-тўғри авиа қатновларни йўлга қўйиш кўзда тутилмоқда.


4 февраль куни баъзи ҳудудларда ҳаво ҳарорати +18 даражага кўтарилади | Qalampir.uz\n4 февраль куни баъзи ҳудудларда ҳаво ҳарорати +18 даражага кўтарилади\nБу қизиқ\t03 Февраль 13:40 3518\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 2-4° илиқ, кундузи 13-15° илиқ бўлади.\nҚорақалпоғистон Респбликаси ва Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5° илиқ, кундузи 10-15° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5° илиқ, кундузи 10-15° илиқ бўлади.\n05 Май 09:47 41372\n06 Май 15:23 35088\n05 Май 13:35 31849\n06 Май 08:46 18910\n05 Май 19:28 18240


Anor istemol qilishni 10 ta foydasi - Yoshlar.com\nAnor istemol qilishni 10 ta foydasi\nежизга халқда гўзал, соғлом чеҳрали қизларни «анор юзли» дейишмайди. Анор минг бир дардга даво неъмат. Қуйида анор меваларини тўғри танлаш ва бу неъмат организмга қандай ёрдам бериши ҳақида тўхталамиз.\nРисоладагидек анор меваси сиртидан қуруқ ва ичидан сувли бўлиши керак. Бу пишган анорнинг пўстлоғи бироз қуриган ва ичидаги донларни озгина сиқиб туриши керак дегани. Агар пўстлоқ юмшоқ, нам бўлса, уни пишмасдан аввал узишган. Бундан ташқари, анор харид қилаётганда унинг «киндиги»га, яъни гули ўсган жойига эътибор қилинг - бу ер яшил бўлмаслиги керак. Анор ушлаб кўрганда қаттиқ бўлиши керак, агар юмшоқ бўлса, демак, у ёки яхши сақланмаган, ё чириган ёхуд музлатилган. Бундай мевани олмаган маъқул: ундан ҳеч қандай фойда йўқ.


hidoyat.uz – “Мовароуннаҳр” нашриётининг сайти - Чет элларда (2014/2)\nЧет элларда (2014/2)\n2014 йил 11 феврал\nТижоратда барака бор\nМутахассислар валюта захираси бўйича дунёдаги энг илғор мамлакатларни аниқлади. Хитой ва Япониядан кейинги учинчи ўринни олти юз саксон уч миллиард икки юз миллион доллар захираси билан Саудия Арабистони эгаллади. Швейцария ва Бразилиядан сўнг Қувайт, Бирлашган Араб Амирликлари, Қатар ва Баҳрайн каби араб мамлакатлари турибди. Жаҳон халқаро валюта жамғармаси раҳбарияти бу кўрсаткич фақатгина мамлакатларнинг ўзидаги табиий қазилмалар эвазига эмас, балки савдо-сотиқ соҳасида ҳам етакчи ўринларни забт этганларидан далолат беришини қайд этмоқда.\nМалайзияда кўргазма ўтказилади\nМалайзиянинг Тренгану штатида Ислом дини тарихига оид қадимий буюмлар кўргазмаси бўлиб ўтади. Унда бир қанча мамлакатлардан келтирилган ноёб ашёлар намойиш этилади. Хусусан, усмонлилар даврида кўчирилган Қуръони карим ҳам кўргазмага қўйилади. Тилла суви юритилган бу ноёб насх хатида кўчирилган. Ушбу китоб Хитойнинг Мин сулоласи хазинасида сақланган.\nЁш оилаларга ёрдам\nБирлашган Араб Амирлигининг собиқ давлат раҳбари Шайх Зайд ибн Султон Оли Наҳён 1990 йили ёш оилаларни қўллаб-қувватлаш жамғармасига асос солган эди. Ушбу жамғарма ёш оилаларга шу вақтгача уч юз қирқ саккиз миллион доллар миқдорида беғараз ёрдам кўрсатди. Жамғарма раиси Хабиба Ҳусаний жорий йилда бундай савобли ишга эллик тўққиз ярим миллион доллар ажратилишини маълум қилди.\nИслом банки тармоқлари\nБирлашган Араб Амирликларининг Дубай ислом банки ўз тармоқларини янада кенгайтиряпти. Бугунга келиб банк бўлимлари мамлакат бўйлаб етмиш бештага етди. Уларнинг ўттиз бештаси Дубай шаҳрида жойлашган. Ислом банки қисқа муддат ичида дунё миқёсида ўз ўрни ва мавқеини топди. Бу ҳол мижоз ташкилотлар ҳамда жисмоний шахсларни ўзига жалб қилмоқда.\nИслом тарихи, фан ва маданиятини ўрганиш маркази (IRCICA) Манас университети билан ҳамкорликда Бишкек шаҳрида “Ўрта Осиёда ислом цивилизацияси” мавзуида анжуман ўтказишни режалаштирмоқда. Мақсад ҳудудда Ислом тарихини, шу соҳада қилинган ишларни ва манбаларни ўрганишдир.\nЛондонда динлараро йиғилиш\nЛондон марказий жоме масжидида “Диний бағрикенглик” мавзуида йиғилиш бўлиб ўтди. Динлараро конгресс ва Диний эркинлик уюшмаси ҳамкорлигида ташкил этилган анжуманда олимлар ва мамлакатдаги диний ташкилот вакиллари қатнашди. Тадбир турли дин вакилларининг эзгу ниятларини ўзаро мувофиқлаштириш, динлараро тотувлик ва бағрикенглик ришталарини янада мустаҳкамлаш ниятида ўтказилди.\nДоғистонда янги, муҳташам кутубхона очилди. Унда араб, инглиз ва бошқа тиллардаги илмий, тарихий, фиқҳий китоблар, ҳадис тўпламлари, турли хил тафсирлар ва замонавий адабиётлар мавжуд, компютерлар билан жиҳозланган. Бу ерга ислом билим юртлари талабаларидан тортиб ўқитувчиларигача ташриф буюрмоқдалар. Китобхон интернетдан ўзи қизиққан мавзуда онлайн мулоқот қилиш имкониятига эга.\nМусулмонлар сони ортмоқда\nМутахассислар бир қатор мамлакатлар аҳолисига нисбатан мусулмонларнинг сонини аниқлаб чиқишди. МДҲ мамлакатлари ичида Ўзбекистон мусулмонлар сони жиҳатидан биринчи ўринда турар экан. Аҳолининг 89 фоизи, яъни 23.897.563 нафари ислом динига эътиқод қилади. Иккинчи ўринда бўлган Россияда 21.513.046 нафар, Озарбойжонда 7.584.311, Тожикистонда 6.805.330, Туркманистонда 4.407.352 ва Қирғизистонда 4.117.024 нафар мусулмон яшайди.\nҲаж ҳақида кўргазма\nБритания музейида “Ҳаж: Ислом юрагига саёҳат” мавзуида кўргазма ўтказилмоқда. Унда Ҳаж мавсумида кийиладиган кийимлардан тортиб қилинадиган амалларгача видеотасмаларда акс эттирилган.\nАзизхон ҲАКИМОВ тайёрлади.\n714 марта ўқилган.


Беверли-Хиллз кўчаларида ҳайдовчиси йўқ жамоат транспортлари ҳаракатланади » Скачать музыку бесплатно новинки музыки 2016-2017\nБеверли-Хиллз кўчаларида ҳайдовчиси йўқ жамоат транспортлари ҳаракатланади\nКомментариев: 0 Просмотров: 178 Дата: 18-04-2016, 18:49 Американинг Беверли-Хиллз шаҳри раҳбарияти автоном бошқарув тизимига эга машиналардан иборат машиналар паркини ташкил этиш тўғрисидаги қарорни қабул қилди. Бундай автомобиллар жамоат транспорти вазифасини бажаради. «Беверли-Хиллз – автоном технологияларни ҳаққониятга айлантириш учун айни жой ҳисобланади. Умумий фойдаланишдаги йўлларда ҳам ҳайдовчисиз ҳаракатланадиган уловларни хавфсиз қўллаш мумкин, – дея маълум қилди шаҳар ҳокими Жон Мириш. – Биз ўтмиш технологияларидан фойдаланиб на бугунги, на эртанги муаммоларни ҳал эта оламиз. Автоном автоуловлар кўчалардан шахсий машиналарни сиқиб чиқариб, автотураргоҳларга бўлган талабни камайтиради ва барча учун хавфсизлик ва ҳаракатчанликни таъминлай олади». Шаҳарда аллақачон коммуникация ва бир автоном уловдан бошқасига маълумотларни етказиш учун фойдаланиладиган тармоқни ишлаб чиқишга киришилди. Беверли-Хиллзда шу каби транспорт воситаларини яратиш устида ишлаётган компаниялар ўз маҳсулотларини синовдан ўтказишларини исташмоқда. Масалан, Google ёки Tesla билан ҳамкорлик ўрнатилиши мумкин. Айни пайтда «Гугл» рул чамбараги ва педаллари бўлмаган машинани яратаётган бўлса, «Тесла» моделлари белгиланган йўлда бошқа автомобиллар билан оралиқ масофани сақлаган ҳолда ҳаракатланиши ва ҳайдовчининг аралашувисиз қайта сафланишни амалга ошириши мумкин. Бошқа кўплаб автоишлаб чиқарувчилар ҳам автопилотга эга машина ишлаб чиқаришга киришган. Улар қаторида Kia, Mercedes-Benz, Renault, Nissan ва Ford`ни санаб ўтиш мумкин. Ҳозирда бу каби автоуловлар умумий фойдаланишдаги йўлларда ҳаракатланмоқда. Масалан, Google ҳайдовчисиз машиналари АҚШнинг умумий фойдаланишдаги йўллари бўйлаб қарийб 2 миллион километр масофани босиб ўтди. - деб хабар бермоқда Carzone.uz нашри.


Депутат Дилбар Усмонованинг қибрайлик сайловчиларга мурожаати | O'zLiDeP\nАссалому алайкум азиз ҳамюртлар,\nШу кунларда коронавирус пандемияси туфайли Сизлар билан дийдор кўриша олмаяпмиз. Лекин бу синовли кунларнинг ҳам кўпи кетиб ози қолди. Бошимизга тушган мураккаб даврда мени сайлаган азиз ака-укаларим, опа-сингилларимга, шу қаторда бутун ватандошларимга самимий ва дилдан мурожаат қилишни вазифам деб биламан.\nАйни дамда бутун дунёда вазият мураккаблашиб бормоқда. Жумладан, юртимизда ҳам касаллик билан боғлиқ ҳолат мураккаблигича қолмоқда. Лекин Сизларни бундан ортиқча саросимага тушмасликка чақираман. Негаки, Президентимиз бошчилигида, халқимизни хасталик исканжасидан эсон-омон олиб чиқиш бўйича барча зарур ишлар қилинмоқда. Одамлар саломатлигини асраш йўлида ҳукумат ҳеч нарсани аямаслигини фурсатдан фойдаланиб алоҳида таъкидламоқчиман.\nКўпчилик бошига тушган ушбу хасталикни фақатгина кўпчилик бўлиб енгиш мумкин. Аввало, барчамиз ҳукумат томонидан эълон қилинган карантин ва чекловларни тўғри тушунишимиз керак. Коронавирусни юқтириб олмаслик бўйича телеканаллар, умуман, ОАВ орқали мунтазам бериб борилаётган тавсияларга қатъий амал қилайлик. Бундай вазиятда энг хавфсиз ҳудуд ўз уйимиз эканлигини унутмайлик. Якдил фикр билан керакли тавсияларга амал қилсак, ўзимиз ва яқинларимиз саломатлигини асраган бўламиз. Бирлашсак, бир ёқадан бош чиқариб, хасталикка қарши курашсак, марра бизники бўлади.\nҲаётимиз аввалгидек бир маромда, қизғин давом этиши учун ҳар доимгидан-да тартиб-интизомли, масъулиятли бўлайлик. Барчангизни ҳукуматимиз атрофида жипслашишга, қатъиятли бўлишга, пандемияга қарши курашиш қаратилган ягона режага амал қилишга чақираман. Касалликни маҳалламизга, оиламизга кириб келмаслиги учун зарурат бўлмаганда кўчага чиқишдан чекланайлик.\nАзиз қибрайликлар, қадрли сайловчиларим!\nСизларга ғойибона бўлса-да, ушбу синовли кунларда Яратгандан фақат ва фақат сиҳат-саломатлик, узоқ умр тилайман. Ўзингизни ва яқинларингизни асранг. Ишончим комилки, маънан ва қалбан биргаликда ушбу хасталикни тез кунда енгамиз ва дийдор кўришамиз.\nШохиста 2020-04-12 00:33:38\nХар бир сузингиз тугри худо холаса бу кийинчиликдан чикиб кетамиз , сизга хам соглик тилимиз


Ўзбекистонлик ҳуқуқ фаоли Қозоғистон судида адолат учун курашмоқда\nЎзбекистонлик ҳуқуқ фаоли Владимир Ҳусаинов.\n1 март куни Жанубий Қозоғистон вилоят судида ўзбекистонлик ҳуқуқ ҳимоячиси Владимир Ҳусаиновнинг апелляцияси юзасидан маҳкама жараёни бошланди. Ҳусаинов декабр ойида Қозоғистон-Ўзбекистон чегарасини ноқонуний кесиб ўтгани ҳақида Сариоғоч суди чиқарган қарор бекор қилинишини талаб қилмоқда.\nШвецияда рўйхатга олинган Ҳуқуқ ҳимоячилари халқаро жамиятининг Тошкент вилояти бўлими раиси Владимир Ҳусаинов Озодлик билан суҳбатда 2012 йилнинг 24 декабр куни Жанубий Қозоғистон вилоятининг Сариоғоч шаҳрига шахсий иш билан кетаётган пайтда Ўзбекистон чегарасини кесиб, Қозоғистоннинг “Қоплонбек” постига ўтган пайтда қозоқ чегарачилари томонидан қўлга олинганини айтди.\nҲусаиновга кўра, қонунга зид ҳаракат қилмаган бўлса-да, Қозоғистон чегара хизмати сержанти уни “чегарани кесиб ўтиш тартибини бузганлик”да айблаган.\nСариоғоч шаҳрида ўша куни ўтказилган маъмурий судда ҳакам Владимир Ҳусаиновни чегарани ноқонуний кесиб ўтганликда айбдор деб топиб, уни мамлакатдан чиқариб юбориш ҳақида қарор қабул қилган.\n- 24 декабр куни мени ноқонуний тарзда ушлаб, судга олиб боришди. Сариоғоч шаҳар суди ҳаками айбдор эмаслигимни билса-да, барибир мени мамлакатдан чиқариб бориш ҳақида қарор чиқарди. Мен бу қарордан норози бўлиб, Жанубий Қозоғистон вилоят апелляция судига мурожаат қилдим.\nМен ўтган пайшанба куни (28 феврал) Сариоғочга борганимда маҳкама жума куни эрталабга белгиланганини бехосдан билиб қолдим. Ўзим билан ҳеч қандай ҳужжатлар олмаган эдим. Журналистларни ҳам судга таклиф қилишга улгурмадим, - дейди ҳуқуқ фаоли.\nВладимир Ҳусаинов Озодликка Жанубий Қозоғистон вилоят судидан Ўзбекистон-Қозоғистон чегарасини ноқонуний кесиб ўтгани ҳақида Сариоғоч суди чиқарган қарорни бекор қилишни талаб қилаётганини айтди.\n- Мен Сариоғоч судининг мени айбдор деб чиқарган қарори бекор қилинишини ҳамда бу иш асоссиз равишда очилган деб, уни буткул ёпишни талаб қиляпман, - деди ҳуқуқ ҳимоячиси.\nЧегара пунктлари орқали Қозоғистонга ўтган аксар ўзбекистонликлар Озодликка қўнғироқ қилиб, қозоқ чегарачилари улардан очиқчасига ноқонуний равишда пул талаб қилишлари юзасидан кўплаб шикоятлар қилиб келади.\nАммо шу пайтгача ҳеч ким қозоғистонлик сарҳадчиларни ноқонуний хатти-ҳаракати юзасидан шикоят қилиб, судга мурожаат қилмаган.\nБироқ Владимир Ҳусаинов бу ўзи учун принципиал масала бўлгани сабабли ортга қайтмаслигини билдирди.\n- Улар чегарада ноқонуний пул йиғиш билан шуғулланмоқда. Мен жим туришим керакми? Мен буни принципиал масала, деб ҳисоблайман. Бу менга қанчалар қимматга тушмасин, барибир улар билан судлашаман.\nЎзбекистон ва Қозоғистонда нима учун шундай тартибсизлик бор? Чунки одамлар бунга тоқат қилади. Тоқат қилингани оқибатида ҳозир шундай режим мавжуд. Бизда ҳамма шунга ўрганган. Бу нотўғри, - дейди ҳуқуқ фаоли.\nВладимир Ҳусаинов Жанубий Қозоғистон вилоят судининг навбатдаги йиғилиши 4 март куни маҳаллий вақт билан соат 14:30 да бошланиши режаланганини айтди.


36531 Ўқиш режими + -\nИнсон бирор нарсадан зерикиб, малолланган пайтида уйқусираб, эснаш ҳолати юз беради. Шундай ҳолат юз берганда мўмин киши нима қилиши кераклиги ҳақида Пайғамбаримиз соллаллоҳу алайҳи васалламнинг алоҳида кўрсатмалари бор.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Акса уриш Аллоҳ таолодан, эснаш эса шайтондандир. Шунинг учун қачон бирортангиз эснаса, қўлини оғзига қўйсин. Агар (эснаган пайтда): «Ооҳ, ооҳ» деса, шайтон унинг ичида кулади. Аллоҳ таоло акса уришни яхши кўради, эснашни ёмон кўради», дедилар» (Термизий ривоят қилган).\nЯъни акса уриш туфайли бутун тана енгиллашиб, тетиклашади ва натижада тоат-ибодатларни бажаришга рағбат юзага келади. Эснаш эса ғафлат ва дангасаликка сабаб бўладиган малолланишдан юзага келади. Бундай ҳолатда шайтоннинг инсонни йўлдан оздириш учун имконияти кенгаяди.\nЭснаш вақтида риоя қилиш лозим бўлган бир қанча одоблар бўлиб, уларнинг асосийлари қуйидагилардир:\nБиринчи одоб – имкон қадар эснашни тўхтатишга ва қайтаришга ҳаракат қилиш.\nЭсноқ келганда уни қайтаришга ҳаракат қилиш лозим. Хусусан, намоз ўқиётган пайтда имкон борича уни қайтаришга уриниш лозим.\nИбн Абу Саъид Худрийдан, отаси розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Агар сизлардан бирингиз намозда эснаса, имкони борича қайтарсин, чунки шайтон (унинг оғзидан ичига) кириб олади», дедилар» (Муслим ривоят қилган).\nУшбу ҳадиси шарифнинг шарҳида Ибн Ҳажар Асқалоний раҳматуллоҳ алайҳ: “Шайтоннинг инсон ичига кириб олиши ҳақиқий бўлиши мумкин. Чунки, шайтон инсоннинг қон томирларида юриши қувватига эга. Лекин, Аллоҳ таолони зикр қилиб турган инсонга шайтон кирмайди. Эснаш вақтида инсон Аллоҳ таолонинг зикр қилувчи бўлмагани учун шайтон инсоннинг ичига кириши ҳақиқий бўлиши мумкин. Шунингдек ҳадиси шарифда шайтоннинг инсон ичига киришидан васваса қилиш маъноси ирода қилинган бўлиши мумкин”, дейдилар.\nИккинчи одоб – эснашда қўлни оғиз устига қўйиш.\nЭснашга мажбур бўлиб қолган пайтда оғизни қўл билан беркитиш лозим. Бунда инсон ўзини эснаш пайтидаги хунук кўринишдан тўсган бўлади. Оғзини катта очиб эснаган киши шайтоннинг кулишига сабаб бўлади.\nШунинг учун эснашни имкон қадар қайтаришга, агар қайтаришнинг иложи бўлмаса, қўл билан оғизни тўсишга ҳаракат қилиш лозим.\nУчинчи одоб – эснашда «Ооҳ, ооҳ», демаслик.\nОғзини очиб, овоз чиқариб эснаган кишининг устидан шайтон кулади. Шунинг учун агар эснашга мажбур бўлиб қолганда ҳам, «Ооҳ, ооҳ», деб овоз чиқармаслик, оғизни беркитиш лозим бўлади.\nТўртинчи одоб – эснаган пайтда овозни кўтармаслик.\nЭснаган пайтда овозни кўтариш одобсизлик ҳисобланади. Бундай одобсизлик қилган кишини атрофдагилар ёқтирмайди. Кимдир одамларни кулдириш мақсадида ёки бошқа бирор сабаб билан овозини чиқариб эснаса, баъзилар кулар, яна баъзилар ундан жирканишар, лекин шайтон унинг устидан кулиши аниқ. Чунки бу ҳақиқат юқоридаги ҳадисда баён қилинди.\nМазкур одобларни ўрганар эканмиз, муқаддас динимизда инсон ҳаётининг ҳеч бир жабҳаси эътибордан четда қолмаганига гувоҳ бўламиз. Шунингдек, динимиз кўрсатмаларини билиб, ўрганиб борганимиз сайин унинг барча замон ва маконлар учун салоҳиятли сўнгги мукаммал дин экани янада яққол намоён бўлиб бораверади.\n21:00 / 21.03.2020 1023\n21:00 / 16.02.2020 1529\n17:25 / 11.04.2020 1298


21:32 18 Июл 2018\n18:22 29.10.2017 (Янгиланган 18:47 29.10.2017) Ҳавола олиш\nFlesby - 1 кишилик автомобил концепти, 2030 ишлаб чиқарилиши мумкин.Токио мотор шоу 2017.\nТокиода 25 октябрдан 5 ноябргача 45ғ Токио автосалони бўлиб ўтмоқда. Дунёнинг етакчи автомобил ишлаб чиқарувчилари бу ерга ўзларининг энг янги автомобилларини олиб келишган.\nОдатдагидек, бу йил ҳам Европа ва Америка автомобил гигантларидан кўра бу ерад Япония автомобилсозлари кўпроқ модделар намойиш этишган. Автосалонда тақдим этилган энг янги ва концептуал автомобилларнинг аксарияти электр қувватида ҳаракатланувчи транспорт воситаларидир. Электрлаштириш ҳатто юк автомобиллари ва Автобусларгача етиб борган. Ундан ташқари ушбу соҳада кўзга ташланаётган яна бир оммавий йўналиш бу — ҳайдовчисиз транспорт воситаларидир. Ундан ташқари автосалонда турли вазифа бажарувчи роботлар ҳам тақдим этилган.


Баҳодир Аҳмедов: Осиё чемпионати саралаш баҳсларига пухта тайёргарлик олиб бормоқчимиз / CHAMPIONAT.asia\n14:13Зиданнинг ўғли "Реал"дан кетганидан афсусда эмас 0 13:32Роналду 700та гол урган тарихдаги 6-футболчи 9 13:17Любинко Друлович: "Жанубий Корея билан ўйинлар биз учун фойдали бўлди" 10 13:04Сингапур - Ўзбекистон ўйинигача 82 12:48ФИФА президенти тарихий ўйинни кузатиш учун Шимолий Кореяга етиб келди 36 12:35Бу қизиқ. "Пахтакор" ўйинига 1 соат 43 дақиқага кеч қолган Алимов 7 12:31ЖЧ-2022 саралаши. Ўйинлар атрофидаги қизиқарли фактлар 18 12:19Сингапур билан ўйин учун тахминий таркибимиз 42 11:52Роналду700-голи ҳақида: "Мен рекордларни қидирмайман, уларни ўзи мени топади" 14 11:37MLS. Мусобақада танаффус ёхуд АҚШдаги етти жаҳон юлдузи ҳақида 0 11:19"Милан" "Барселона" футболчиси учун МЮ билан курашади 6 10:43Омар Момани карикатураси: Петр Чех хоккейда дебют қилди ва хоккей пенальтисини қайтарди 4 10:40Терма жамоа ўйинга тайёргарликни давом эттирмоқда, бироқ... 26 10:24Даврон Файзиев: "Сингапурни аутсайдерлар қаторига қўшишингиз мумкин, аммо..." 43 09:45“Ювентус” қишда футболчи сотиб оладими? 7\nБаҳодир Аҳмедов: Осиё чемпионати саралаш баҳсларига пухта тайёргарлик олиб бормоқчимиз\n10 июл 13:08\nЖорий йилнинг октябрь ойида футзал бўйича Осиё чемпионати-2020 саралаш баҳслари бўлиб ўтиши режалаштирилган.\nМазкур баҳсларга ҳозирлик жараёнини бошлаган Ўзбекистон миллий терма жамоаси айни пайтда Тошкентда йиғин ўтказмоқда. Терма жамоа бош мураббийи Баҳодир Аҳмедов ЎФА расмий сайтига йиғин, саралаш баҳсларига режалар, шунингдек терма жамоага янги жалб этилган ёш футболчилар ҳақида гапириб берди.\n- Келаси йили футзал бўйича Осиё чемпионати бўлиб ўтади. Октябрда эса Осиё чемпионати-2020га саралаш баҳслари ўтказилади. Ўзбекистон миллий терма жамоаси саралаш баҳсларига тайёргарликни бошлади. 1 июлдан бошлаб илк йиғинга киришдик. Йиғинга аслида кўпроқ футболчи жалб этиш ниятида эдик. Лекин 7-18 август кунлари Таиландда клублар ўртасидаги Осиё чемпионати ўтказилади. Унда АГМК клубининг ҳам иштирок этиши инобатга олиниб, АГМК клуби аъзоларига ўз клуби сафида қитъа биринчилигига тайёргарлик кўриш имконияти тақдим этилди.\nЙиғинда эса асосан терма жамоага номзод бўлган ва яқин вақт ичида миллий терма жамоанинг ўзаги бўлиши кутилаётган ёшлар иштирок этмоқда. Футзалчилар миллий чемпионатимизда иштирок этаётган турли жамоалардан жалб этилган. Ҳозирча ушбу ёш футзалчиларнинг ҳаракатларини кузатиб, мавжуд камчиликларни бартараф этиш устида ишлаяпмиз. Машғулотлар кунига 2 маҳалдан “Бунёдкор” академияси залида олиб бориляпти. 26 июль санасига қадар машғулотлар ўтказамиз.\n25 июль куни саралаш баҳсларига қуръа ташланади. Рақибларимиз ва қайси санада қайси терма жамоа билан ўйин ўтказишимизни билиб оламиз. Биз баҳс олиб борадиган ҳар бир терма жамоа ўйинларини албатта ўрганиб борамиз. Қитъа чемпионати саралашига пухта ҳозирлик олиб бориш ниятидамиз. ЎФА томонидан биз тақдим этган режалар қўллаб-қувватланиб, зарур шароитлар яратиб берилмоқда. Мақсадимиз – саралаш баҳсларини муваффақиятли ўтказиб, мухлисларимизни ҳам хушнуд этиш. Ўзбекистон футзал бўйича доим қитъада етакчилар қаторида бўлиб келган. Ушбу мавқени сақлаб қолиш ва унга муносиб бўлишга интиламиз, - дея таъкидлади мутахассис.\nMLS. Мусобақада танаффус ёхуд АҚШдаги етти жаҳон юлдузи ҳақида 0\nБаджонинг "хвостики", Маркизио шляпаси ва Аньелли соати. Италия футболи ҳам "мода"га эътиборли 2\nБерлускони: "Милан"ни менга қайтариш керак" 22\nА ПРО-Лига. "Машъал" ва "Шўртан"да дуранг, "Оқ-тепа" - "Ифтихор" баҳсида 11та гол урилди 18\nАёллар чемпионати. Иккинчи босқич 9-тур баҳслари бўлиб ўтди 0\nПро А Лигаси: 24-тур ҳакамлари 2


Наманган вилояти ҳокими Шавкат Абдураззоқов Уйчи тумани ҳокими ойига 200 доллардан кам пул юбораётган меҳнат муҳожирларини Ўзбекистонга қайтариш топшириғи берилгани ҳақида гапиргани маълум қилинган хабар юзасидан муносабат билдирди.\n«Бу хабар бўйича мурожаатларни қайта-қайта кўрдим. Буни ҳоким (Уйчи тумани ҳокими Муҳаммадаюбхўжа Апақов) эмас, учинчи сектор раҳбари, ички ишлар бўлими бошлиғи айтган.\nЛекин бу борада ҳеч қанақа топшириқ йўқ. Бу нисбий нарса. Бир оилага бир ойга қанчадир сумма етиши мумкин. Бошқасига ўн баравар кўп кетар. Талаб дегани чек-чегарасиз нарса. Кимдир уйга пул ишлаш учун кетгандир. Бизда кўпчилик ёки уй қилиш учун ё тўй қилиш учун кетади. Шу сабабдан бунинг чегараси йўқ, бундай топшириқ ҳам йўқ.\nУ ҳаяжонланиб шундай гапирган бўлиши мумкин. Бундай ишга йўл қўймаймиз. Позициямиз шундайки, унга аввал иш ўрни яратиб, уларга эълон қилиш, уни қониқтирса, ўзи келсин.\nАлбатта агар муносиб иш жойи бўлса, оила даврасидан узоқда, совуқда қийналиб юргандан кўра, ўзининг ватанида, оиласида, маҳалласида ишлагани маъқул. Агар бирор муаммоси бўлмаса.\nШу нуқтайи назардан бундай топшириқ бўлмаган дейишим мумкин», деган вилоят ҳокими.\nАввалроқ ОАВда Наманган вилояти Халқ депутатлари кенгашида Уйчи тумани ҳокими Муҳаммадаюбхўжа Апақовнинг 2020 йилда ижтимоий-иқтисодий соҳаларда амалга оширилган ишлар ва 2021 йил режаси ҳақида ҳисоботи давомида ИИБга уйига 200 доллардан кам маблағ юбораётган уйчилик меҳнат муҳожирларини хориждан қайтариш топшириғи берилгани, бу ташаббус доирасида бундай фуқароларни шу ерда иш билан таъминлаш йўлга қўйилиши айтилгани ҳақида хабар тарқалганди.


4(DD): Ўта камёб, кам ўрганилган кенжа тур. ТМХИнинг Қизил рўйхатига киритилган [NT].\nЎтган асрнинг ўрталаригача Қоржонтов тоғида учратиш табиий ҳол бўлган. 1979–1999 йилларда эса Угом бўйлаб бутун Писком сув ҳавзасида, Майдонтол тоғида ва Новалисойдан то Шовурсойгача бўлган Олатоғда (Талас водийси) камдан–кам ҳолларда учраган. Ўзбекистондан ташқарида: Қозоғистон ва Қирғизистон.\nҚиш пайтида тоғнинг анча паст, қори кам текис қияликларини ўзига макон қилади. Ёз мавсумида урғочиси ва ёш болалари кўпинча баланд ва тик қояларда, шунингдек, тоғ камарларининг юқори қисмида ҳаёт кечиради. Эркаклари эса нишаб қояларда озиқланади.\n1980 йилдан 2000 йилгача бўлган даврда Новалисойда 14 та, Қорақизсой ва Онаўлгансойда 5 та, Шовурсой водийсида 6 та, Тепарсой юқорисида 2 та архардан иборат пода қайд қилинган. Бу ҳолатлар Қозоғистон ҳудудидан мавсумий ёки озуқа излаб кўчиши сифатида баҳоланиб, у ерда ҳам тоғ қўйлари сони камайиб бормоқда.\nЭрталабки ва оқшомги пайтларда анча фаол ҳаёт кечиради. Ҳаво айниган пайтларда қоялар остига яширинади. Қишда эса қояларнинг кун тушадиган очиқ жойларида ўтлайди. Баҳор ва ёзда бошоқли ва дуккакли ўсимликлар билан озиқланса, қишда уларнинг ўрнини буталарнинг мевалари ва новдалари эгаллайди. Куйикиш даври ноябрда кечса, апрель ойига келиб қўзилайди (битта, баъзан иккитадан). Ҳаётининг 2–3 йилига келиб жинсий вояга етади.\nБраконьерлик, тоғларнинг юқори қисмидаги яйловлардан ҳам чорвачилик мақсадида ҳаддан ташқари кўп фойдаланиш, чўпон итлари ҳужуми туфайли ёш қўзиларнинг нобуд бўлиши. Серёғин ва совуқ келган қиш мавсуми, эпизоотиялар.\nҲайвонот боғларида муваффақиятли кўпайтирилмоқда.\n1983 йилда Ўзбекистон Қизил китобига киритилган, лекин янги маълумотлар мавжуд эмаслиги туфайли кейинги нашрлардан чиқариб ташланган. Ҳар қандай антропоген омиллар, айниқса, браконьерлик устидан назорат ўрнатилиши, шунингдек, махсус Писком қўриқхонаси ташкил этилиши зарур. СИТЕС нинг II Иловасига киритилган.


“Ўзбектелеком” интернет тезлигини ошириш усулларини маълум қилди | Ўзбекистон ва жахон янгиликлари\nТехнология 20 июнь 22:28 421\n“Ўзбектелеком” симсиз интернет тезлигини қандай ошириш мумкинлигини маълум қилди.\nКомпания хабарида симсиз алоқа уланиш тезлиги жуда кўп турли омилларга боғлиқ бўлиши, имкон қадар, роутер ва абонент қурилмалари бир хонада жойлашиши ва улар орасида ҳеч қандай тўсиқ (деворлар, тўсувчи буюмлар ва бошқалар) мавжуд бўлмагани маъқуллиги қайд этилган.\n“Wi-Fi роутерининг техник кўрсаткичлари ва унинг созламаларига кўп нарса боғлиқ бўлади. Масалан, бугунги кунда роутерларнинг энг кенг тарқалган моделлари 2,4 ГГц (802.11n)\nстандартини қўллаб-қувватлайди, янги моделлар эса 5 ГГц (802.11ac) стандартига жавоб беради. Ишлаб чиқарувчи томонидан маълум қилинган тезлик ва мазкур стандартлар 100 Мбит/сдан анча юқори, бироқ аслида, ҳақиқий тезлик жуда паст бўлиши мумкин”, – дейилади хабарда.\n“Ўзтелеком” 5 ГГц (802.11ac) стандартига жавоб берувчи Wi-Fi роутерларни харид қилишни тавсия қилган. Бундай ҳолда тезлик 5 GHz частотада симсиз тармоққа нисбатан амал қилиш даври анча камроқ бўлса-да, тезлик юқори бўлади.\n“Агар сиз икки диапазонли роутердан фойдалансангиз, провайдерга тўловни амалга оширадиган 100 Мбит/с. тезликда уланишнинг тўлиқ салоҳиятини очиш мумкин. Шунингдек, гигабит портлари (тезлиги WAN и LAN – 1 Гбит/с)га эга роутерни ҳам кўриб чиқишингиз мумкин”, – дея хулоса қилинган хабарда.\nЭслатиб ўтамиз, Ўзбекистонда интернет тезлиги билан боғлик жиддий ўзгаришлар Шавкат Мирзиёевнинг 2018 йил 9 январдаги нутқидан бошланган эди. Унда президент Ўзбекистонда интернет тармоғига уланиш нархини пасайтириш, шунингдек, уланиш тезлигини ошириш, 2020-йилгача МДҲ мамлакатлари даражасига етказиш топшириғини берган эди.


hidoyat.uz – “Мовароуннаҳр” нашриётининг сайти - ОБДАСТА\n2018 йил 25 феврал\nЎтган йили олтин куз фаслининг қуёшли кунларидан бирида Узун тумани тиббиёт бирлашмаси жарроҳлик бўлимига кўп йиллар раҳбар бўлган, нафақадаги олий тоифали жарроҳ, Муродуллахон Салимов тўсатдан қазо қилди. Марҳумнинг жанозасига тумонат одам йиғилди. Жанозадан сўнг уйга қайтар эканмиз, ҳамроҳим марҳумнинг яхши фазилатларидан бири ҳақида сўзлай кетди: «Бу воқеага салкам ўттиз йил бўлиб қолди. Бавосир (геморрой) касали билан оғриб юрардим. Муродуллахонни тажрибали, қўли енгил жарроҳ деб эшитган эдим. Дард мени кундан-кун ўз исканжасига оларди. Ниҳоят, чидай олмай, бир куни Муродуллахоннинг ҳузурига шифо истаб бордим. Муродуллахон менга бўш стулни кўрсатиб: “Ўтиринг, аввал бир оз суҳбатлашайлик, ахир сиз билан қадрдонмиз-ку!” дея мулозамат кўрсатди.\nСуҳбатимиз унинг шундай ташҳис билан келган кўп беморларни касаллик ҳолатига қараб, жарроҳлик амалиётисиз, бир оғиз ширин сўз билан даволаб келгани ҳақида борди ва менга бундай маслаҳат берди: “Биламан, сиз зиёли одамсиз, аммо намозхон эмассиз. Кундалик ҳаётингизда обдастадан фойдаланмайсиз, чамамда. Акс ҳолда, ҳозирги аҳволга тушмаган бўлардингиз. Дўстим, сизни даволашда, аввало, халқона усулни қўллаб кўрамиз. Шу бугундан эътиборан обдастани ўзингизга дўст деб биласиз ва ҳар гал ҳожатга борганингизда илиқ сув билан покланиб юрасиз. Иш жойингизда, сафарга чиққанингизда бошқа идишлардан фойдалансангиз ҳам бўлаверади. Бундан ташқари, ҳар куни эрта тонгда уйқудан уйғонишингиз биланоқ 0,5 литр миқдорида қайнатилган сувни бироз илиқ ҳолда ичасиз ва овқатланмай,ярим соат ҳовлида сайр қилиб юрасиз. Бу эса қабзиятнинг олдини олади. Бу муолажа усулини канда қилмай бажарасиз. Аллоҳ насиб этса, 4–5 ой ичида касалликдан бутунлай фориғ бўласиз. Бу усул ҳаётда синаб кўрилган, ўзини оқлаган. Ҳузуримга келган кўплаб беморлар шу халқона усул билан шифо топишган. Сиз ҳам ҳеч нарса кўрмагандек бўлиб кетасиз, иншоаллоҳ. Агар бу муолажа усули сизга наф бермаса, кейин жарроҳлик амалиётини ўтказамиз”.\nЖарроҳ тавсияларига риоя қилиб, олти ой ичида бавосир касаллигидан батамом халос бўлдим. Энг муҳими, шу дард баҳона, Аллоҳ буюрган фарз амалларни адо этишга киришиб кетдим: беш вақт намоз, рўза ва бошқа солиҳ амалларни адо этадиган бўлдим. Ҳозир руҳим анча тетик, соғлиғим яхши. Фарзандларимизнинг барчасини уйли-жойли қилиб бўлдик. Аёлим билан ҳажга бориш ниятида ариза бериб, навбатда турибмиз».\nҲамроҳимнинг ҳикоясидан кейин динимиздаги ҳар бир амал албатта бир ҳикматга эга эканига яна бир бор амин бўлдим, мусулмон қилиб яратгани учун меҳрибон Аллоҳга ич-ичимдан шукроналар айтдим...\nУзун тумани,меҳнат фахрийс\n118 марта ўқилган.


АҚИДАНИ БИЛИШЛИК — Zamaxshariy.uz\nОламларнинг роббиси Аллоҳ таолога ҳамду сано, Пайғамбаримиз Муҳаммад саллоллоҳу алайҳи васалламга ва у зотнинг оила аҳлига, асҳобларига салоту-саломлар бўлсин. Аллоҳ таолога шукрлар бўлсинки, халқимиз ватанимиз мустақиллигидан бошлаб том маънода ўз қадриятларига эга бўлди.\nЗоҳиран ҳар қанча ҳайбатли кўринмасин, динсизлик жамияти аста-секин емирилиб борди. Аллоҳ таолонинг неъмати сифатида халқимиз бошига мустақиллик қуёши порлади. Динимизга ҳам эркинликлар берилди. Лекин минг афсуслар бўлсинки, баъзи бир сабабларга кўра дин-диёнатга ташна ватандошларимиз ичида фирқаланиш пайдо бўлди. Дин номидан иш кўрадиган, мусулмончиликни суистемол қиладиган кишилар кўзга кўринди. Бу нохушликларнинг асосий сабаби пок ва мўътадил ислом динини таълим бериш издан чиққанлиги, халқимиз ичида Ислом динини мукаммал биладиган уламоларнинг камайгани эди. Такрор бўлса ҳам айтиш мумкинки мустақилликдан сўнг Ўзбекистонимизда ислом билим юртлари ташкил килинди. Бу ислом билим юртлари халқимизнинг диний эҳтиёжларини қондириши ва маънавий бўшлиқни тўлдириши, ватандошларимиз, хусусан ёшларимизни ҳар хил ёт оқим, фирқалар таъсиридан сақлаши лозим.\nЗеро пайғамбаримиз саллоллоҳу алайҳи васаллам айтганларидек Ислом беш нарса устига бино қилинган. Ислом биносини кўтариб турувчи биринчи устун бу: «Ла илаҳа иллаллоҳ, Муҳаммадур росулуллоҳ», деб гувоҳлик беришдир. Яъни иймондир.\nNext Post:ТИНЧЛИК ВА ОСОЙИШТАЛИК НЕЪМАТИ


Тил окариши - сабаблари уй шароитида даволаса буладими? даволаш усуллари - DAVOLASH\nАвтор Davo На чтение 4 мин Просмотров 2.4к. Опубликовано 26.12.2019\nТил окариши ёхуд оқ караш ҳосил бўлиши — сабаблари, даволаш усуллари\nТилнинг ҳолати — ошқозон-ичак трактининг ҳолати акси\nТил окариши сабаблари\nТилдаги оқ карашни йўқотиш\nКўпчилик ерта тонгда тилнинг устида оқ караш мавжудлигини пайқаган бўлса керак. Уни йўқ қилиш учун баъзи тиш чўткаларининг орқа томони махсус пластинкалар билан жиҳозланган. Ушбу караш ҳеч қандай ноқулайлик туғдирмайди, ҳидсиз бўлади ва осонгина бартараф қилинади. Аммо у қалинлашса, кремсимон қуюқликда бўлса ва ёқимсиз ҳидга ега бўлса, бу кўплаб касалликлар, жумладан, ошқозон-ичак тракти касалликлари аломати бўлиши мумкин.\nТил, аниқроғи унинг ташқи кўриниши мутахассисга ошқозон-ичак тракти қандай қилиб фаолият кўрсатаётгани ҳақида маълумот бериши мумкин. Агар киши соғлом бўлса, тил хира пушти ранг ва майин, бир текис бўялганган сиртга ега бўлади.\nҲар бир киши тиббий кўрикдан ўтиш чоғида шифокорлар тилни кўрсатишни сўраши билан таниш. Бунда шифокор тилнинг ҳажмига еътибор беради ва унинг юзасида шиш ва тиш изларининг мавжудлигини текширади.\nШундай қилиб, шифокор милк шиллиқ қаватининг яллиғланишини (гингивит, стоматит, миксидема) ва акромегалия — гормонал мувозанатнинг бузилишини аниқлай олади. Тил сиртининг қуруқлиги ўткир юқумли касалликлар натижасида юзага келиши ҳам мумкин: грипп, ич терлама ёки сепсис. Шунингдек, уни тинимсиз қусиш, диарея, перитонит ёки полиурия келтириб чиқаришга қодир.\nЮзаки сўрғичсимон қатламнинг ҳолати ва тилнинг ранги шунингдек ички касалликлар аломати сифатида хизмат қилади, бунда қуйидаги касалликлардан шубҳа қилинади:\nҲазм қилиш тизими дисфункцияси;\nАммо шифокорлар тил окаришига — унинг бутун юзаси ёки маълум қисмлари оқ ёки бироз сарғиш, зич бўлган караш билан қопланганлигига алоҳида еътибор беришади — бу ошқозон-ичак трактида мумкин бўлган кўплаб касалликларга ишора қилади.\nСоғлом одамларда ерталаб уйғонганда тилда оқ караш ҳосил бўлиши — бу ўлган епителий ва вақтинча ҳаракациз бўлган бактериялар тўпланмаси ва уларнинг ҳаётий фаолияти натижаси ҳисобланади. Уйғоқ ҳолатда улар доимий равишда сўлак билан ювилиб турилади.\nБу фойдали ва патоген бактериялар ҳар бир организмда мавжуд ва улар кўплаб жараёнларда қатнашади.\nБундай турдаги тилдаги карашни тўқималарга зарар йетказмасликка ҳаракат қилиб, айлана ҳаракатлар билан тозалаш керак. Бироқ, караш шаклланишининг бошқа, жиддийроқ сабаблари ҳам бор.\nУнинг қалинлиги ошиши ёки бироз кулранг тусга кириши иммунитетнинг пасайишидан далолат беради, бу ҳолда патоген бактериялар сони ортади.\nКараш тилнинг учида ёки фақат четларида консентрацияланган бўлса, нафас олиш тизимининг фаолиятига еътибор бериш керак. Баъзан бундай ҳолат чекувчиларда ҳам кузатилади.\nТилнинг илдизида ёки унинг асоси ёнларида алоҳида-алоҳида жойлашган оқ карашлар пайдо бўлиса, бу ривожланаётган буйрак касалликларидангапириши мумкин.\nЗамбуруғли касалликлар, хусусан, кандидозёки молочница карашнинг творогсимон бўлиши билан намоён бўлади. Ангинада еса бутун тил усти бўйлаб окариш аниқланади, бунда иситма кузатилади, бодомсимон безлар катталашади ва ютинишда қийинчиликлар сезилади.\nЕрталаб карашда тиш излари аниқланадиган бўлса, бу ичакларда озиқ-овқатнинг ёмон ҳазм бўлиши белгиси бўлиши мумкин.\nТилнинг ўрта қисмида зич оқ рангли караш тўпланиб қолса ва унда ёрилишлар аниқланса, гастрит хавфи мавжуд.\nБаъзи ҳолларда киши мустақил равишда ўз таомномасига ўзгартириш киритиб, муаммони ҳал қилиши мумкин, лекин гастроентерологга мурожаат қилиш ва унинг тавсияларига амал қилиш яхшироқдир.\nТонгда ҳеч қандай ҳидсиз бўлган карашни шунчаки махсус чўтка ёрдамида тозалаб ташлаш мумкин. Бироқ саломатлик бузилишининг оқибати ҳисобланадиган унинг ҳолати ўзгаришини инкор етиб бўлмайди. Бу ҳолда унинг бирламчи сабабини бартараф етиш керак.\nТил окаришида биринчи мурожаат қилиш керак бўлган шифокор — терапевт саналади. У тегишли кўриклардан сўнг сизга тўғри йўлланма беради.\nМуаммо ўз вақтида аниқланса, айниқса чақалоқларда ва болаларда, уни даволаш анча осонроқ бўлади.\n(Visited 9 579 times, 6 visits today)


Инсон ҳуқуқлари фаоли Ҳасанхон Раупов вафот этди « Ўзбекистон Халқ Ҳаракати\nИнсон ҳуқуқлари фаоли Ҳасанхон Раупов вафот этди\n09 October 2013 - 7:36\nБиз мураккаб шароитда яшаётганимиз учун фаолларимизни номларини кўп ҳам ошкор этавермаймиз. Ҳасанҳон Раупов Ўзбекистон Инсон Ҳуқуқлари Жамиятининг Чортоқ тумани бўлимининг ҳақиқий жонкуяр фаолларидан бири сифатида 20 йил мобайнида фаолият олиб борди. Ҳасанхонни Чортоқ санаторияси ҳудудида ҳусусий чойҳонаси бор эди. Шаҳардан ташқарида, тинч жой бўлганлиги учун биз муҳолифатчилар, ҳуқуқ фаоллари бу чойҳонада кўп бор учрашиб турардик. Йиғилишларни ҳам асосан шу ерда ўтказар эдик. Бундан ташқари Ҳасанхон зиёлиларга ҳос характерга эга бўлганлиги учун таниқли санъаткорлар, олимлар доимо унинг чойҳонасига ошиқишар эди. Шеърҳонлик қилар эдик, унинг тоғаси кекса санъаткор Расул ака Ҳасанов ижросида мумтоз қўшиқлар эшитиб дам олар эдик, сиёсат оламидаги воқеаларни муҳокама қилар эдик. Куни кеча укамиз юқорида ўзи айтган касаллик оқибатида оламдан кўз юмди. Биз ташкилотимиз фаоллари, дўстларимиз номидан Ҳасанхон Рауповни оила аъзоларига чуқур ҳамдардлик изҳор қиламиз. Укамизни оҳирати обод бўлсин!


United Airlines компаниясига тегишли самолёт бортида йўловчилардан бирини чаён чақиб олди » Ўзбекистон янгиликлари – Zamin.uz\n14 апрель 2017, 18:45\nХюстондан (АҚШ, Техас штати) Калгари шаҳрига (Канада, Альберта провинцияси) парвоз қилган Американинг United Airlines авиакомпаниясига тегишли самолёт бортида йўловчилардан бирини чаён чақиб олди. Бу ҳақда CNN телеканалига таяниб Дарё.уз хабар берди.\nТушлик пайтида бизнес-класс йўловчиси Рижард Белл юк қўйиладиган токчадан бошига нимадир тушганини сезган. Шунда у сочига тушган нарсани қоққан ва унинг қўлини чақиб олган чаён йиғма стол устига тушганига кўзи тушган. Буни кўрган ёнидаги йўловчи хавфни олдини олиш мақсадида унга аллергияга қарши дори берган.\nСтюардлар бўғимоёқлини ушлашга муваффақ бўлган ва ҳожатхонага ташлаб юборган. Улар дарҳол зарур кўрсатмаларни берган ва бу нохуш ҳодиса ҳаёт учун хавфли эмаслигига ишонтирган ердаги шифокор билан боғланган.\nЧаён қандай қилиб самолёт бортига чиқиб қолгани номаълум. Телеканал маълумотига кўра, самолёт бу рейсга қадар Коста-Рикадан учиб келган. Авиакомпания кейинроқ йўловчидан узр сўради ва бўлиб ўтган воқеа учун товон пули таклиф қилди.\nЯнгиликлар » Дунё » United Airlines компаниясига тегишли самолёт бортида йўловчилардан бирини чаён чақиб олди\n18:08 American Airlines самолётидан 14 кг кокаин топилди\n18:55 Барселонадан учган самолёт йўловчилари самолёт ичида ҳушдан кетди


Германия Канцлери Герхард Шрëдер Германия Ироқ полициячилари ва ҳарбийларини тайëргарликдан ўтказишда ëрдам беришини маълум қилди.\n01 март 2021, Тошкент вақти: 15:17\nШрëдерга кўра, ушбу ëрдамнинг Ироқни қайта қуриш борасидаги БМТ резолюцияларига алоқаси йўқ.\nБугун Германия Канцлери БМТ Ироқда муҳим рол ўйнаши кераклигини яна такрорлади. Аммо у БМТ ҳозир Ироқда хавфсизликни таъминлашга қодир эмаслигини эътироф этди.\nШрëдернинг келаси ҳафтада БМТ Бош Ассамблеяси мажлиси доирасида АҚШ президенти Жорж Буш билан учрашиши кутилмода.\nБу Ироқ уруши борасида Шрëдер ва Буш ўртасида келишмовчиликлар чиққандан бери, уларнинг биринчи яккама-якка учрашув бўлади.


74 ёшли Аль Пачино биринчи маротаба уйланишга қарор қилди » Ўзбекистон янгиликлари – Zamin.uz\nГолливуд актёри Аль Пачино ўзининг 74 ёшида ҳаётида биринчи маротаба уйланиши мумкин. Актёр АҚШда чоп этиладиган Total Film magazine журналига берган интервьюсида яқин орада бунинг амалга ошиши эҳтимоли йўқ эмаслигини тан олди.\nАль Пачино “уйланиш ниятида эканлиги”ни тасодифан гапириб қўйди. У “Мен ҳеч қачон “ҳеч қачон” демаганман” дея шаъма билан гапирган.\nХорижий ОАВларда унинг севгилиси сифатида аргентиналик 35 ёшли актриса Люсила Солани айтилмоқда. Уларнинг муносабатлари беш йилдан бери давом этиб келяпти. Бу жуфтлик омма олдида бирга кўринишдан тортинмайди ва турмуш қуриш борасидаги ниятлари жиддийлиги ҳақида бир неча бор айтиб ўтишган.\nМаълумот учун, Аль Пачино умрида ҳеч қачон уйланмаганига қарамасдан, унинг учта фарзанди бор. Катта қизи унинг ҳозирги севгилисидан 10 ёш кичик, ўғил ва қиз эгизак фарзандлари эса 14 ёшда.\nАль Пачино бу гал ўз мухлисларига тўй маросимидан фотосуратлар бўлишига ваъда берди. Бироқ никоҳ маросимининг қаерда ва қачон ўтказилиши ҳақида ҳеч нарса демаган.\n08:30 Нилуфар Усмонова фарзанд кутяпти\n10:32 Майкл Жексон шифокори: Майкл 11 ёшли Эмма Уотсонга уйланмоқчи бўлган


Ўзбекистон Республикаси Халқ таълими вазирлиги - Халқ таълими вазири самарқандлик ўқитувчилар билан учрашди: “Жамиятнинг ўзгариши сиздан бошланиши лозим”\nХалқ таълими вазири самарқандлик ўқитувчилар билан учрашди: “Жамиятнинг ўзгариши сиздан бошланиши лозим”\nБугун Ўзбекистон Республикаси Халқ таълими вазири Бахтиёр Саидов Самарқанд вилоятига борди. Вазирнинг илк манзили Самарқанд шаҳридаги 800 нафардан ортиқ бола таҳсил оладиган 8-сонли япон тилига ихтисослаштирилган давлат умумтаълим мактаби бўлди. У ерда ўқувчиларга яратиб берилган шарт-шароитлар ва дарс жараёнлари кўздан кечирилди.\nБахтиёр Саидов ўқувчи-ёшларга вазир дарсини ўтиб, ўқувчиларнинг тил билиш кўникмалари, уларнинг келгусидаги орзу-мақсадлари хусусида сўради.\nШунингдек Бахтиёр Саидов мактаб педагоглар жамоаси билан учрашар экан, ўқитувчилик масъулияти, ўқувчиларнинг замонавий билим ва касб-ҳунарларни ўрганишда замонавий методлардан фойдаланиш хусусида ўз тавсияларини берди. Ўқувчиларнинг замон талабларига мос таълим-тарбия олишлари учун мактабга интерактив доска совға қилинди.\nШундан сўнг вазир шаҳардаги 4-умумтаълим мактабида бўлиб, таълим муассасасида ўқитувчи ва ўқувчиларга яратилган шароитларни кўздан кечирди ҳамда шароитнинг замон талабларига жавоб бермагани боис, уни 2022-2026 йил инвестиция дастурига киритилишини қайд этди. Мактабда компьютер синф хонаси йўқлиги боис, сўнгги русумдаги 15 та компьютер жамланмасини совға қилинди ҳамда ўқитувчиларга болаларнинг замон талаблари асосида билим олишлари учун фойдали контентлардан фойдаланиш бўйича тавсиялар берилди.\nКейинги манзил Самарқанд вилояти ўқитувчиларнинг малака ошириш институти бўлди. Бахтиёр Саидов малака оширишга келган ўқитувчилар билан суҳбатлашар экан:\n“Сизнинг зиммангизда улкан масъулият бор, жамиятнинг ўзгариши сиздан бошланиши лозим, ўқитувчи ўзгарса ўқувчи ўзгаради, ўқувчи орқали эса биз ота-онага таъсир қилишимиз мумкин.\nБуюк аждодларимизнинг бой маънавий мероси, Биринчи ва Иккинчи Ренессанс даврларида яратган маънавият дурдоналари дунё тамаддунига беқиёс ҳисса бўлиб қўшилган. Бугунги ёшларни аждодларга муносиб авлод этиб тарбиялаш учун барча шароитлар яратиб берилади, Учинчи Ренессанс пойдеворини Сизлар билан биргаликда қурамиз.\nБугун олдимизда турган асосий вазифалардан бири ўқитувчиларнинг тоифасини ошириш, бўшлиқларни тўлдириш, таълимдаги муаммоларни биргаликда бартараф этишимиз лозим. Бу эса ўқитувчиларимиздан катта билим, маҳорат ва фидоийлик талаб этади. Бунинг учун эса биз ўқитувчиларимиз учун барча шарт-шароитларни яратиб беришимиз лозим. Ўқитувчиларнинг иш услубини такомиллаштириб бориш лозим. Ўқитувчини ўз-ўзини баҳолайдиган 7 та индикатордан иборат янги тизим жорий этилади", – деди Халқ таълими вазири.\nУчрашув давомида билдирилган фикр-мулоҳазалар ва таклифлар асосида келгусидаги вазифалар белгилаб олиниши таъкидланди.


«Раҳматинг ила мени талаб эт» | Azon.uz - Ахборот-таҳлилий портал\n«Раҳматинг ила мени талаб эт»\n15:00 09.08.2018 686\nЁ Парвардигор, қандай қилиб Сендан ўзгадан умид этдимки, Сен эҳсонни тўхтатмагандинг?! Қандай қилиб Сендан ўзгадан сўрадимки, Сен беришни ўзгартмагандинг?!\nЭй аҳбобларига унс лаззатин тоттириб, Ҳузурида мўлтиратиб қўйган Зот!!\nЭй валийларига ҳайбат либосин кийдириб, фақат Ўзининг азизлиги билан азиз қилган Зот!!\nЗокирлар зикр қилмасдан бурун уларни Сен зикр қилурсан! Обидлар таважжуҳ этмасдан олдин эҳсонни Сен бошлагайсан! Толиблар талаб этмасларидан, аввал бериш билан Сен карам этгайсан! Сен Ўзинг ваҳҳоб бўла туриб, сўнг берганларингни биздан қарзга ҳам олгайсан!\nРаҳматинг ила мени талаб этки, тоинки Сенга етишай!!\nМиннатинг ила мени тортки, тоинки Сенга юзланай!!\nЁ Раб, ё Раб…


Маскан янги қиёфада – Сурхон тонги\nБош саҳифа / Жамият / Маскан янги қиёфада\nМаскан янги қиёфада\nДекабр 26, 2018\tЖамият Изоҳ қолдириш 765 Кўрилди\nПрезидентимиз ва ҳукуматимиз томонидан аҳолининг соғлигини мустаҳкамлаш йўлида чуқур ислоҳотлар олиб борилиб, тиббиёт соҳасида туб ўзгаришлар қилинмоқда. Яқин-яқингача вилоят кўз касалликлари шифохонаси бўлган бино мукаммал таъмирдан чиқарилиб вилоят перинитал марказига айлантирилди. Куни-кеча ушбу тиббиёт масканининг фойдаланишга топширилиши муносабати билан очилиш маросими ўтказилди.\nАйтиш керакки, “Сантехгазмонтаж” МЧЖнинг қўли гул қурувчилари маҳорати туфайли бино янгича қиёфа касб этди. Бу ерда 16,4 миллиард маблағ сарфланиб кенг кўламли қурилиш ва қайта қуриш ишлари амалга оширилди.\nЭндиликда замонавий тиббиёт муассасаси 100 қатнов ва 160 ўринга мўлжалланди. Ҳар бир хона замонавий ва хорижий жиҳозлар билан тўлдирилди. Шифохонада оналик ва болаликни муҳофаза қилиш йўлида ҳам қулай шароитлар яратилган бўлиб, скрининг марказида туғиш ёшидаги оналарнинг саломатлигини тиклашда энг илғор тиббий амалиётлар қўлланилаётир. Вилоят перинитал марказида эндиликда нафақат Термиз шаҳри аҳолиси, балки воҳа халқига сифатли ва намунали тиббий хизмат кўрсатилмоқда.\nОлдинги Ҳам тўй, ҳам қўй\nКейинги “ИЖОД БЎСТОНИ” саҳифаси


shayhontohur.tashkent.uz Shayhontohur.Tashkent.Uz - Юридик Ва Жисмоний Шахслар Томонидан Совуқ Сув Таъминоти Хизматлари Учун Тарифлар\nСовуқ сув ва оқава сув хизматларидан фойдаланганлиги учун истеъмолчи тўлаши лозим бўлган тўловлар тарифи Тошкент шаҳар ҳокимлиги Молия Бош бошқармаси томонидан тасдиқланган декларация асосида қабул қилинади. Қўйида, юридик ва жисмоний шахслар томонидан совуқ сув таъминоти хизматлари учун тарифлар келтирилган. Бу тарифлар Тошкент шаҳар ҳокимлиги Молия Бош бошқармаси томонидан 2010 йил 14 январда № 773-ТГ-2010 сонли реестр билан тасдиқланган ва 2010 йил 1 февралдан кучга кирган.\n1. Бюджет ташкилотлари учун тарифлар:\nИчимлик суви, 1м3учун – 68 сўм 00 тийин.\nҚўшимча қиймат солиғи (ҚҚС) билан – 81 сўм 60 тийин\nОқава сув хизмати, 1м3учун – 41 сўм 00 тийин\nҚўшимча қиймат солиғи (ҚҚС) билан – 49 сўм 20 тийин.\n2. Юридик шахслар (“Тошкентсувтаъминоти” шуъба корхонаси абонентлари) учун тарифлар:\nИчимлик суви, 1м3учун – 142 сўм 00 тийин.\nҚўшимча қиймат солиғи (ҚҚС) билан – 170 сўм 40 тийин\nОқава сув хизмати, 1м3учун – 85 сўм 10 тийин\nҚўшимча қиймат солиғи (ҚҚС) билан – 102 сўм 12 тийин.\n3. Аҳоли учун тарифлар:\nАҳоли учун тарифлар, абонент турар жойи жиҳозланганлик даражасига қараб турлича бўлади.\nСув ўлчагиш асбоблари билан жиҳозланган хонадонлар учун , сув ўлчагиш асбоби кўрсатиши бўйича:\nа) марказий иссиқ сув таъминотига эга ва оқава сув тармоғига уланган хонадонларда, 1 м3 учун – 150 сўм 00 тийин;\nб) марказий иссиқ сув таъминотисиз, оқава сув тармоғига уланган хонадонларда, 1 м3 учун – 109 сўм 00 тийин;\nв) марказий иссиқ сув таъминотисиз, оқава сув тармоғига уланмаган хонадонларда, 1 м3 учун – 68 сўм 00 тийин.\nСув ўлчагиш асбоблари билан жиҳозланмаган хонадонлар учун, 1 кишига 1 ойда:\nа) ҳовлидан ташқари жўмрак (кран)дан сув олинадиган уйлар – 101 сўм35 тийин;\nб) ҳовлидаги колонка (кран)дан сув олинадиган уйлар – 320 сўм 59 тийин;\nв) ички водопроводли, раковина, унитазли, ванна (ҳаммом) ёки душли уйлар – 572 сўм 93 тийин;\nг) оқава сув тармоғи ўтказилган, ички водопровод,раковина, унитазли, ванна (ҳаммом) ёки душли уйлар – 1289 сўм 70 тийин;\nд) водопровод, оқава сув тармоғи ўтказилган, ваннали марказий иссиқ сув таъминотига уланган турар жойлар – 1505 сўм 63 тийин;\nе) марказий иссиқ сув таъминоти ва оқава сув тармоғига уланган, юз-қўл ювгич, мойка, кирхонаси бўлган ётоқхоналарда (йулакли тизим) – 780 сўм 19 тийин.\nБундан ташқарир, уй ҳайвонлари, автомашина, иссиқхона, ёзги мавсумда (1 апрелдан 1 октябргача) сўғориш майдоналари ва йулаклар, душ, бассеин ва фонтанлар учун ҳам қўшимча ҳақ тўланиши лозим.\nПечать 01 Май 2014 Ўқилди: 1348


Норма маслахатчи / 2020 йил / № 40 / Кадрлар бўлими\nШтатдан ташқари ходимни меҳнат шартномаси бўйича қабул қилиш мумкинми ёки у фақат ФҲХ шартнома бўйича ишлаши керакми? «Norma» компаниясининг меҳнат ҳуқуқи бўйича эксперти Ленара Хикматова штатда бўлмаган шахсларни расмийлаштиришнинг ўзига хос жиҳатларини тушунтирди.\n– Мазкур саволга жавоб бериш учун меҳнат шартномаси ва фуқаролик-ҳуқуқий хусусиятдаги шартнома ўртасидаги фарқни тушуниб олиш зарур.\nМеҳнат шартномаси - ходим билан иш берувчи ўртасида муайян мутахассислик, малака, лавозим бўйича ҳақ эвазига бажариш ҳақидаги келишувдир. Бунда ижрочи тарафлар келишуви, шунингдек меҳнат тўғрисидаги қонунлар ва бошқа норматив ҳужжатлар билан белгиланган ички меҳнат тартибига бўйсуниши шарт. Ходим ва иш берувчи меҳнат шартномасининг тарафлари бўлиб ҳисобланадилар.\nШахс штатга киритилганидан эътиборан, айнан – у билан меҳнат шартномаси тузилгандан, ишга қабул қилиш тўғрисида буйруқ чиқарилган, ишга қўйилгандан кейин ташкилот ходимига айланади. Бинобарин, штатдаги ходимлар деганда ташкилот меҳнат шартномаси тузган ходимлар тушунилади (МК 72-м.).\n«Штатдан ташқари ходим» тушунчаси қонунчиликда мавжуд эмас. Амалиётда бундай шахсларни муайян ишни бажариш ёки муайян хизматлар кўрсатиш учун ёллашади. Шу боис улар билан меҳнат шартномаси эмас, балки фуқаролик-ҳуқуқий хусусиятдаги шартнома (пудрат, хизмат кўрсатиш ва ҳ.к.) тузилади.\nФуқаролик-ҳуқуқий хусусиятдаги шартнома (ФҲШ) – бу иккита ёки бир нечта шахсларнинг фуқаролик ҳуқуқлари ва мажбуриятларини ўрнатиш, ўзгартириш ёки бекор қилиш тўғрисидаги келишувидир. ФҲШ:\nжисмоний шахслар ўртасида;\nюридик шахслар ўртасида;\nжисмоний шахс (шахслар) ва юридик шахс (шахслар) ўртасида тузилади.\nФҲШ Фуқаролик кодексига мувофиқ тузилади, унинг шартлари амалдаги фуқаролик қонунчилигига зид бўлмаслиги керак.\nМеҳнат шартномаси ФҲШдан нима билан фарқ қилади\nМеҳнат шартномасининг асосий фарқ қиладиган белгиси – ишга муайян лавозим ёки касб (штат жадвалига мувофиқ) бўйича қабул қилиш. Яъни меҳнат шартномасининг хусусияти шундан иборатки, ходим:\nмеҳнат жамоаси таркибига киритилади, унга меҳнат тўғрисидаги қонунчилик ва корхонада ўрнатилган меҳнат шароитлари татбиқ этилади;\nмеҳнат функциясини шахсан ўзи, ўзининг меҳнати билан амалга оширади, сабаби юзага келадиган муносабатлар айнан унинг муайян меҳнат фаолияти турига қобилиятини қўллаш билан боғланган;\nташкилотда ўрнатилган ички меҳнат тартиби қоидаларига, меҳнат режимига, унинг ишига тааллуқли иш берувчининг кўрсатмаларига ва ҳ.к.га бўйсуниши шарт. Ходим маъмуриятнинг меҳнат шартномасида айтиб ўтилган мутахассислик бўйича топшириқларини бажариши шарт. Масалан, бухгалтер ўзининг фаолияти соҳаси бўйича ҳар қандай операцияни амалга оширади.\nФуқаролик-ҳуқуқий хусусиятдаги шартнома асосида ишлайдиган шахс штатда турмайди, ички тартибга бўйсунмайди ва меҳнат жамоаси аъзоси ҳисобланмайди. Унга нисбатан интизомий жазо чораларини қўллаш мумкин эмас, унга таътил, шу жумладан – ижтимоий таътил тақдим этилмайди, «касаллик варақаси» бўйича тўлов амалга оширилмайди. Бундан ташқари, штатдан ташқари ходимга меҳнат шартномаси асосида ишлайдиган ходимлар учун белгиланган кафолатлар татбиқ этилмайди.\nФҲШ бўйича фуқаро фақат буюртмачи томонидан унга топширилган индивидуал-аниқ ишни бажаради. Бажарилган иш натижасига ҳақ тўланади. Ҳақнинг миқдори ва муддатлари келишувга кўра белгиланади.\nАгар ФҲШ бўйича қабул қилинган фуқаро ҳақиқатда у ишни меҳнат қонунчилигига мувофиқ бажараяпти деб ҳисобласа, у ҳар қандай вақтда фуқаролик ишлари бўйича судга мурожаат қилиши мумкин. Низони кўриб чиқиш чоғида суд нафақат шартноманинг номи ёки матнини таҳлил қилади ва баҳолайди, балки меҳнат шартномаси белгилари мавжудлиги тўғрисида далолат берувчи бошқа ҳолатларни ҳам ўрганади.\nБирйўла иккита шартнома тузиш мумкинми?\nШтатдаги ходим билан бир вақтда фуқаролик-ҳуқуқий тусдаги шартнома тузиш мумкинми? Амалдаги қонунчилик мазкур ташкилотда меҳнат шартномаси бўйича ишлаётган шахслар билан ФҲШ тузишни тақиқламайди. Компания штатдаги ходим билан муайян ишни бажариш ёки муайян хизмат кўрсатиш учун фуқаролик-ҳуқуқий хусусиятдаги шартнома тузиши мумкин. Тарафлар ўртасида бир вақтда меҳнат ва фуқаролик-ҳуқуқий хусусиятдаги шартномаларнинг мавжудлиги қонун бузилиши ҳисобланмайди. Мисол: меҳнат шартномаси бўйича ишлайдиган корхона қоровули билан бино фасадини реставрация қилиш бўйича ишларни бажариш учун ФҲШ тузилган.\nЯна нималар ҳақида билиш лозим\nШтатдаги ходим билан ФҲШ тузаётганда меҳнат қонунчилиги атамаларидан фойдаланманг («лавозим», «иш ҳақи», «ишга қабул қилиш», «ишдан бўшатиш», «иш режими»). Шартномага меҳнатга доир ўзаро муносабатлар учун хос бўлган шартларни киритманг. Ва фуқаролик-ҳуқуқий муносабатлар ортида меҳнат муносабатлари яширинмаганлигини кузатиб боринг.\nМисол: катта бўлмаган ташкилотнинг штатдаги референти 6 ой давомида фуқаролик-ҳуқуқий хусусиятдаги шартнома бўйича бухгалтерия ҳисоби хизматларини кўрсатади. Штатда бухгалтер штат бирлиги назарда тутилган, бироқ у вакант. Шахс узоқ давр мобайнида ҳақиқатда штатдаги ходим функцияларини бажариб келаётганлиги келиб чиқади. Бу текширувчи органлар томонидан меҳнат муносабатлари сифатида баҳоланиши мумкин.\nМазкур ҳолатда энг мақбул вариант – асосий ходим штатга қабул қилингунга қадар, референтга қўшимча ҳақ тўланган ҳолда ички қўшимча вазифани бажаришни расмийлаштириш (Низом 20-б. 3-хатбошиси, 23-б., ВМнинг 18.10.2012 йилдаги 297-сон қарори билан тасдиқланган).


ЎЗБЕКИСТОН ХАЛҚ АРТИСТИ ГУЛСАНАМ МАМАЗОИТОВАНИНГ КОНЦЕРТ КУНЛАРИ ҚАНДАЙ ЎТДИ? КИМ ГУЛСАНАМГА ТИЛЛА УЗУК ТАҚДИ? 15.02.2015 22:43\nГулсанам Мамазоитованинг 6 кун давомида жонли ижродаги концерт дастурларининг ҳар бир куни ўзига хос бўлди.\nКонцертнинг 13 февраль куни эса, айнан шоу бизнес вакиллари учун ажратилган меҳмонлар куни бўлди!\nШу куни Гулсанам Мамазоитовани деярли барча ҳамкасблари томошабин сифатида меҳмон бўлиб, чин дилдан самимий табриклашди! Жумладан, Ўзбекистон Халқ артисти Зулайҳо Бойхонова, Ўзбекистон Халқ артисти Муножот Йўлчиева, Ўзбекистонда хизмат кўрсатган артистлар Мавлуда Асалхўжаева, Тоир Қўзиев, Абдурашид Йўлдошев, "Шуҳрат" медали соҳибаси Шахзода, "Тарона" студияси директори Даврон Муқимов, "Эътироф" мукофоти совриндори Улуғбек Раҳматуллаев, хонанда ва созанда "Сарбон" гуруҳи Фарҳод Саидов, "Ниҳол" мукофоти совриндорлари Достон Убайдуллаев, Манзура, Дилсўз, Умидахон, Сайёраи Жаҳон, "Ориат доно" радиосидан Акмал Мирзо ва бошқалар...\nАсосан, гулдасталар ва катта-катта юмшоқ айиқлар совға қилинди.\nШахзода эса, қордек оппоқ лолалар тақдим қилди!\nГулсанамнинг бир мухлисаси эса, совға бобида барчани ҳайрон қолдирди!\nУ Гулсанамнинг бармоғига cовға сифатида тилла узук тақди!\nКонцертда жонли ижрода кўплаб қўшиқлар куйланди. Жумладан, “Қайдан бошланади ишқ”, “Сени соғинди юрак”, “Келмаса келмас”, “Парвона”, “Қизим”, “Юраклар”, “Бехабарим”, “Алдандим”, “Эй жон”, “Қайсар”, “Жоним асир”, “Эй сабо ҳолим бориб, сарви хиромонимга айт” Навоий ғазали, “Олиб кетди-я”, "Сенсизлигимдан”, “Мустаҳзод”, “Ўхшайди-ку”, “Бамболео” испанча, русча “Кавказ асираси” фильмидан, “Ҳуштак”, “Бухороча”, “Омон-омон”, “Ватан учун” ва бошқалар...\n“Қизим” қўшиғини куйлаганида, Гулсанам Мамазоитованинг ўз қизи Моҳижаҳонбегим саҳнада онасига гуллар тақдим қилди.\nҚўшиқлардан “Сенсизлигимдан” қўшиғи биринчи куни куйланиши олдидан, мусиқаси янграши билан қарсаклар янгради!\nКонцерт Навоийнинг туғилган кунида бошланди ва Гулсанам Мамазоитова Навоий ғазали билан қўшиқ куйлади, қўшиқнинг авжида залда қарсак ва олқишлар тинмади!\n“Мустаҳзод”, “Маккорга ўхшайди-ку”, “Жоним асир” ва бошқа шўх қўшиқларга томошабинлар берилиб рақсга тушишди!\nКонцерт бошида хонанда, бошловчи “Ниҳол” мукофоти совриндори Машҳурбек “Ўткурий” қиёфасида чиқиб, “Парвона” спектаклига пародия тарзида\nГулсанам Мамазоитовага мурожаат қилди.\nУ албаттта, “Ўткурий” эмас, “Машҳурий” бўлди!\nГулсанам Мамазоитова концерт кунлари ўзининг шогирд-сингилларидан “Ниҳол” мукофоти совриндори Малика Эгамбердиевани оммага таништирди. У “Ширин орзулар” қўшиғини куйлади.\nШунингдек, концертнинг сўнгги кунларида Гулсанам Мамазоитованинг акаси Отабек Муҳаммад Зоҳид ҳам, “Майли телба денглар” қўшиғи билан иштирок этди.\nКонцерт режиссёри “Эътироф” мукофоти совриндори Ҳайдарали Қосимов.\nСаҳна декорацияси катта яхлит экрандан иборат бўлиб, қўшиқлар вақти унга мос тасвирлар, ҳамда Гулсанам Мамазоитованинг фотосессиясидаги суратлар намойиш этиб турилди.\nКонцерт кунлари Гулсанам Мамазоитова 4 хил либосда намоён бўлди.\nКонцерт кунлари Гулсанам Мамазоитованинг шогирд-сингиллари ҳаммаси ёнида бўлиб, қўллаб-қувватлаб туришди. Қолаверса, томошабинлар, мухлислар эътибори, меҳри ҳам чексиз бўлди.\nГулсанам Мамазоитова концерт кунлари давомида, томошабинлар билан самимий мулоқотда бўлди, ўз фикрларини саҳнадан туриб, улар билан бўлишди ҳам. Томошабинлар ҳам, ўзларига ёққан қўшиқларда олқишларни аяшмади!\nКонцерт ташкилотчиларининг айтишича, концертнинг биринчи куни декорациянинг ҳали айрим деталлари ниҳоясига етказиб улгурилмаган экан, аммо буни томошабинлар сезишмаган. Улгурилмаганлигининг сабаби, Гулсанам Мамазоитованинг концерти, “Ҳандалак”чиларнинг концерти эртасига дарҳол бўлганлиги, декорацияни тўлиқ қуриб битказиш учун орада вақт қисқа бўлган, шунинг учун концертнинг иккинчи кунига декорация тўлиқ тайёрланган.\nКонцертда айрим камчиликлар мавжуд, аммо асосийси Гулсанам Мамазоитова ва ижодий гуруҳ ўз олдига қўйган масъулиятли вазифани уддалашди!\nКонцерт томошабинларга манзур бўлди!


16 май 2021, Тошкент вақти: 16:43\nАҚШнинг Бостон шаҳрида ўтказилган марафон чоғида портлашлар содир бўлганидан кейин бу жиноятни амалга оширганликда гумон қилинган ака-ука царнаевларнинг ўтмиши шу кунларда бир неча давлат ҳукуматларини ҳамда оммавий ахборот воситаларини қизиқтирмоқда. Уларнинг Қирғизистонга ҳам алоқаси бор.\nШу кунда 66 ёшда бўлган Анзор Царнаевнинг оиласи 2001 йили Доғистондан АҚШга кўчиб кетишидан олдин Қирғизистоннинг шимолидаги Тўқмоқ шаҳрида яшаган. Бинобарин, Жоҳар ва Тамерланлар болалигининг бир муддати йирик чечен жамоаси мавжуд бўлган шу шаҳарда кечган.\nОзодлик радиоси қирғиз хизмати мухбирлари куни кеча Тўқмоққа бориб, царнаевларни танийдиганлар билан суҳбатлашди.\nМаълум бўлишича, царнаевлар Тўқмоқда катта уруғ бўлган.\nЦарнаевлар ва умуман тўқмоқлик чеченлар 1944 йили Сталин томонидан Чеченистондан Қирғизистонга бадарға қилинган 85 минг чеченнинг авлодларидир.\nШаҳарда ҳаммаси бўлиб 50 минг киши яшайди ва улардан икки ярим минги чеченлар.\nЦарнаевлар Тўқмоқда узоқ йиллар яшаган, лекин бу оилани яхши билувчи Батриддин Тсакаевнинг айтишича, улар 1990 йиллар бошларида Шимолий Кавказга кўчиб кетган.\n-1992 ёки 1993 йили улар Чеченистонга кўчиб кетган эди. Чунки у ерда Совет давридан бери уларнинг уйи бор эди. Чечен уруши бошланганидан кейин, 1995 йили оила қайтиб келди. 2000 йиллар бошида эса, улар Доғистонга кўчишди. У ердаям чеченлар кўп, деди царнаевларнинг собиқ қўшниси.\nЖоҳар Царнаев 1993 йили Доғистонда туғилган. Қўшниларининг айтишича, Жоҳарнинг онаси Зубайдат Царнаева асли доғистонлик.\nТамерлан Царнаевнинг собиқ ўқитувчиси Наталья Курочкинанинг фикрича, унинг руҳиятига 1990 йиллардаги чечен уруши таъсир қилган бўлиши мумкин.\n-Мен уни 4 синфда ўқитганман. Улар Чеченистондаги воқеалар бошланганидан кейин қочиб келишган эди. У ердаги уруш, террор ҳужумлари, афтидан унга таъсир қилган. Оғир-босиқ, ҳатто ҳуркак бир бола эди, деди Наталья Курочкина.\nТамерлан билан 5- ва 6-синфларда бирга ўқиган Лейла Алиева собиқ синфдоши тўғрисида мана бундай фикр билдирди:\n-Мен у ҳақда ёмон гап айта олмайман. Яхши бола, яхши оила. Яхши ўқиган. Мусиқа мактабида бирга ўқиганмиз. Спорт билан шуғулланган. Хоҳлаган кишидан сўранг. Ҳеч ким уни ёмон эди, демайди. Дўстлари ҳам кўп эди.\nТўқмоқликларга кўра, царнаевлар уруғи маҳаллий чечен жамоасидан ташқарида ҳам таниқли бўлган.\nМаълум бўлишича, Царнаевлар оиласи уюшган жиноий гуруҳ бошлиғи сифатида танилган, миллати чечен Азиз Батукаевнинг бир девор қўшниси бўлган. Яқинда Қирғизистонда қамоқхонадан озод қилингач, Чеченистонга учиб кетган Батукаевнинг укаси Мовсар царнаевлар тўғрисида бундай деди:\n-Улар бир девор қўшнимиз бўлган. Кейинроқ, оила каттаси тўсатдан оламдан ўтганидан кеийн улар бошқа жойга кўчишган. Яхши оила эди.\nҚирғизистон парламенти махсус комиссия ташкил қилиб, Батукаевнинг озод этилиши сабабларини ўрганмоқда.


Бухорода 1 июлдан буюм бозорлари ёпилади ва транспорт ҳаракати чекланади\n22 октябр 2020, Тошкент вақти: 20:56\nБухорода коронавирус юқтирганлик ҳолати сўнгги марта 26 июнь куни аниқланган.\nАҳоли орасида коронавирус ортиб бораётгани ортидан Бухоро шаҳри “сариқ” ҳудуд тоифасига киритилди. Шу муносабат билан 1 июлдан бошлаб Бухорода номаълум муддатга қадар жамоат транспортлари сони ва ҳаракатланиши вақтинча чекланади ҳамда буюм бозорлари фаолияти тўхтатилади.\nЎзАнинг хабар беришича, бу борада Коронавирус тарқалишини олдини олиш бўйича вилоят комиссияси қарор қабул қилган.\nХабарда айтилишича, Бухорода коронавирус юқтирганлик ҳолати сўнгги марта 26 июнь куни аниқланган. Агар кейинги 14 кун мобайнида аҳоли орасида касалланиш ҳолати қайд этилмаса, комиссия қарори билан жамоат транспортлари ҳаракатланиши ва буюм бозорлари фаолиятига рухсат берилади.


Нил Леннон: “Агар “Шахтер” бизга 2 та гол урса, унда биз 5 та урамиз, агар 1 та гол урса, унда 4 та урамиз” / CHAMPIONAT.asia\nНил Леннон: “Агар “Шахтер” бизга 2 та гол урса, унда биз 5 та урамиз, агар 1 та гол урса, унда 4 та урамиз”\n“Селтик” клуби бош мураббийи Нил Леннон, Чемпионлар Лигаси плей-офф саралаш доирасида Қарағанданинг “Шахтер” клубига қарши кечадиган жавоб учрашувидан олдин (биринчи ўйин – 0:2), унинг жамоаси жавоб учрашувида ғалаба қозонади деб умид қилаётганини айтиб ўтди.\n- Ўйин биз учун қийин кечиши аниқ. Биламан бу ўйин нафақат “Шахтер” учун балки бутун Қозоғистон халқи учун тарихий саналади. Чунки улар ғалаба қозонишган тақдирда биринчи маротаба Чемпионлар лигасининг гуруҳ босқичига чиқишади.\nБиз учун бу ўйин жуда муҳим. Чунки биз бу мусобақа иштирок этишни хоҳлаяпмиз. Олдимизда турган тўсиқдан ўтиш учун ўйинга жиддий тайёргарлик кўраяпмиз. Агар “Шахтер” бизга 2 та гол урса, унда биз 5 та урамиз, агар 1 та гол урса, унда 4 та урамиз”.


Шўр бўлиб кетган овқат, қаттиқ бўлиб кетган хамир ва бошқа пазандалик хатоларини тузатамиз » Ўзбекистон янгиликлари – Zamin.uz\nШўрвани шўр қилиб юбордингизми? Ёки зираворларни жуда кўп солиб юбордингизми? Мақолада пазандалик хатоларини тузатиб, бузилган таомлар «ҳаётини сақлаб қолиш» йўлларидан хабар топасиз.\nОвқат жуда шўр бўлиб кетса…\nОвқатнинг тузи ўта кўп бўлиб, кетса, таъмни мувозанатлаштиришга ҳаракат қилиш керак. Масалан, бундай ҳолат салат билан содир бўлса, тузланмаган масаллиқларни қўшиш керак бўлади, шунинг ҳисобига салатнинг тузи камаяди. Шўрвага эса у нимадан тайёрланаётганига қараб, сув, кокос сути ёки қаймоқ қўшишингиз мумкин. Бундан ташқари, лимон суви, сирка ёки бир қошиқ шакар ҳам туз таъмини камайтиради.\nҚалампир кўп бўлиб кетса…\nАччиқ таъмни нейтраллаштирувчи энг яхши восита — сут. Қалампирда капсаицин бўлади, айнан шу алкалоид аччиқ таъм билан таъминлайди. Сут таркибидаги казеин эса унинг таъсирини камайтиришда ёрдам беради. Шунингдек, аччиқ таъмни ёнғоқ ёғи ҳам бостиради. Аммо уни қўшишдан олдин у таомнинг бошқа масаллиқларига мутаносиб эканлигига ишонч ҳосил қилинг.\nХамир жуда суюқ ёки қуюқ бўлиб кетса…\nХамир қоришда баъзан керагидан ортиқча суюқ ёки қаттиқ бўлиб кетиши мумкин. Суюқ хамирга ун қўшиш орқали вазиятни тузатиш мумкин. Аммо қаттиқ хамирда бу бироз қийинроқ бўлади: уни бироз миқдордаги совуқ сувни аста-секинлик билан қўшиш орқали ўзимиз истаган ҳолатга келтирса бўлади.\nЯнгиликлар » Ҳаёт тарзи » Шўр бўлиб кетган овқат, қаттиқ бўлиб кетган хамир ва бошқа пазандалик хатоларини тузатамиз\n16:46 Мазали пишириқлар тайёрлаш борасида маслаҳатлар


Коронавирусга чалинганлар сони 35 кишига кўпайди\nБеморлардан 1881 киши соғайди,\nСоғлиқни сақлаш вазирлигининг билдиришича, сўнгги 12 соат ичида Ўзбекистонда коронавирусга чалинганлар сони 35 кишига кўпайди.\nРасмий билдирувда таъкидланишича, 11 май соат 10:00 ҳолатига кўра, коронавирус юқтирган беморлар сони камида 2453 нафарга етди.\nВазирлик 10 май соат 22:30 ҳолатига кўра, коронавирусга чалинганлар сони камида 2418 кишига етганини билдирганди.\nБеморлардан 1881 киши соғайди, 10 бемор вафот этди. Ўзбекистонда коронавирус илк бор 15 мартда қайд этилган.